CELEX: 52018PC0094
Language: mt
Date: 2018-03-12
Title: Proposta għal DIRETTIVA TAL-PARLAMENT EWROPEW U TAL-KUNSILL dwar il-ħruġ ta’ bonds koperti u s-superviżjoni pubblika ta’ bonds koperti u li temenda d-Direttiva 2009/65/KE u d-Direttiva 2014/59/UE

IL-KUMMISSJONI EWROPEA
            Brussell, 12.3.2018
            COM(2018) 94 final
            2018/0043(COD)
            Proposta għal
            DIRETTIVA TAL-PARLAMENT EWROPEW U TAL-KUNSILL
            dwar il-ħruġ ta’ bonds koperti u s-superviżjoni pubblika ta’ bonds koperti u li temenda d-Direttiva 2009/65/KE u d-Direttiva 2014/59/UE
            (Test b'rilevanza għaż-ŻEE)
            {SWD(2018) 50}{SWD(2018) 51}
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Il-Kummissjoni llum adottat pakkett ta’ miżuri biex tapprofondixxi l-Unjoni tas-Swieq Kapitali, flimkien mal-Komunikazzjoni “L-ikkompletar tal-Unjoni tas-Swieq Kapitali sal-2019 – wasal iż-żmien li nħaffu l-proċess”. Il-pakkett jinkludi din il-proposta, kif ukoll proposta biex tiġi ffaċilitata d-distribuzzjoni transfruntiera ta’ fondi ta’ investiment, proposta dwar il-liġi applikabbli għall-effetti tal-partijiet terzi ta’ assenjazzjonijiet ta’ pretensjonijiet u Komunikazzjoni dwar il-liġi applikabbli għall-effetti proprjetarji ta’ tranżazzjonijiet f’titoli.
            
            
               Il-bonds koperti huma obbligi ta’ dejn maħruġin minn istituzzjonijiet ta' kreditu u garantiti minn pool ta’ assi delimitat li d-detenturi tal-bonds għandhom rikors dirett għalih bħala kredituri preferuti. Fl-istess waqt, id-detenturi tal-bonds jibqgħu intitolati biex jagħmlu pretensjoni kontra l-entità emittenti bħala kredituri ordinarji. Din il-pretensjoni doppja fil-konfront tal-aggregazzjoni ta’ kopertura u tal-emittent tissejjaħ il-mekkaniżmu ta’ “rikors doppju”.
            
            
               Bonds koperti jinħarġu minn istituzzjonijiet ta’ kreditu u għaldaqstant huma sors ta’ finanzjament importanti u effiċjenti għall-banek Ewropej. Dawn jiffaċilitaw il-finanzjament ta’ self ipotekarju u self tas-settur pubbliku, u b’hekk jappoġġjaw is-self b’mod aktar mifrux. Vantaġġ sinifikanti ta’ bonds koperti meta mqabbel ma’ tipi oħra ta’ sorsi ta’ finanzjament ta’ banek, bħal titoli garantiti b’assi, huwa l-fatt li l-banek iżommu r-riskju fuq il-karti bilanċjali tagħhom u l-investituri jkollhom il-pretensjonijiet direttament mal-bank. Għaldaqstant, il-bonds koperti mhux biss jippermettu lill-banek isellfu iktar, iżda wkoll b’mod aktar sigur. B’mod partikolari minħabba din ir-raġuni, il-bonds koperti marru tajjeb matul il-kriżi finanzjarja meta mqabbla ma’ strumenti oħra ta’ finanzjament. Dawn urew li kienu sors ta’ finanzjament affidabbli u stabbli għall-banek Ewropej fi żmien meta mezzi oħra ta’ finanzjament kienu qed jonqsu dejjem aktar.
            
            
               Qafas ta’ abilitazzjoni għall-bonds koperti fil-livell tal-UE jtejjeb l-użu tagħhom bħala sors ta’ finanzjament stabbli u kosteffikaċi għall-istituzzjonijiet ta’ kreditu, speċjalment meta s-swieq ikunu inqas żviluppati, sabiex jgħin jiffinanzja l-ekonomija reali f’konformità mal-objettivi tal-Unjoni tas-Swieq Kapitali (CMU). Il-qafas ta’ abilitazzjoni jipprovdi wkoll lill-investituri b’firxa usa’ u aktar sigura ta’ opportunitajiet ta’ investiment u jgħin biex tiġi ppreservata l-istabbiltà finanzjarja. L-Istati Membri se jkollhom jittrasponu dawn ir-regoli, filwaqt li l-oqfsa nazzjonali ta’ bonds koperti jikkonformaw mar-rekwiżiti abbażi tal-prinċipji stabbiliti f’din il-proposta. Il-bonds koperti kollha madwar l-Ewropa se jkollhom għalhekk jirrispettaw ir-rekwiżiti minimi ta’ armonizzazzjoni kif stipulat f’din il-proposta.
            
            
               Il-qafas ta’ abilitazzjoni għall-bonds koperti huwa inkluż fil-Programm ta’ Ħidma tal-Kummissjoni għall-2018
                  1
               . Il-President tal-Kummissjoni Ewropea, fl-ittra ta’ intenzjoni wara l-aħħar diskors tiegħu dwar l-Istat tal-Unjoni, ikkonferma li jenħtieġ li jitnieda jew jitlesta sa tmiem l-2018, qafas ta’ abilitazzjoni għall-bonds koperti sabiex ikun żgurat suq intern approfondit u aktar ġust
                  2
               . Il-Kummissjoni kkonfermat din l-intenzjoni fir-Rieżami ta’ Nofs it-Terminu tal-Pjan ta’ Azzjoni tas-CMU ta’ Ġunju 2017
                  3
               . 
            
            
               L-iżvilupp ta’ bonds koperti fis-suq uniku mhuwiex uniformi; f’ċerti Stati Membri huma importanti ħafna, filwaqt li f’oħrajn mhumiex daqstant importanti. Barra minn hekk, huma jiġu indirizzati biss b’mod parzjali fid-dritt tal-Unjoni. Filwaqt li huma jibbenefikaw minn trattament preferenzjali minn perspettiva prudenzjali u regolatorja f’diversi aspetti fid-dawl tar-riskji aktar baxxi (eż. il-banek li jinvestu fihom m’għandhomx għalfejn iwarrbu kapital regolatorju daqs kemm iridu jwarrbu meta jinvestu f’assi oħra), id-dritt tal-Unjoni ma jindirizzax b’mod komprensiv dak li verament jikkostitwixxi bond kopert. Minflok, trattamenti preferenzjali jingħataw lil bonds koperti kif definiti fid-Direttiva 2009/65/KE
                  4
               . Madankollu, din id-definizzjoni ġiet abbozzata bi skop speċifiku – li jiġi limitat dak li l-impriżi ta’ investiment kollettiv f’titoli trasferibbli (UCITS) ikunu jistgħu jinvestu fih – u din mhijiex tajba għall-objettivi ta’ politika usa’ tas-CMU.
            
            
               Jenħtieġ li qafas leġiżlattiv tal-Unjoni dwar il-bonds koperti jespandi l-kapaċità tal-istituzzjonijiet ta’ kreditu, sabiex jipprovdi finanzjament lill-ekonomija reali u jikkontribwixxi għall-iżvilupp ta’ bonds koperti madwar l-Unjoni, b’mod partikolari fl-Istati Membri fejn bħalissa ma jeżisti l-ebda suq għalihom.
            
            
               Il-qafas iżid ukoll il-flussi transfruntiera tal-kapital u tal-investiment. Għalhekk, huwa jikkontribwixxi għas-CMU u, b’mod partikolari, għall-ingranaġġ ulterjuri tal-kapaċità tal-istituzzjoni ta' kreditu biex tappoġġja l-ekonomija usa’. B’mod partikolari, dan jiżgura li l-banek ikollhom firxa wiesgħa ta’ għodod ta’ finanzjament siguri u effiċjenti għad-dispożizzjoni tagħhom.
            
            
               Il-qafas jikkonsisti minn Direttiva u Regolament – iż-żewġ strumenti għandhom jidhru bħala pakkett wieħed.
            
            
               
                  Id-Direttiva proposta se tispeċifika l-elementi ewlenin ta’ bonds koperti u tipprovdi definizzjoni komuni bħala punt ta’ referenza konsistenti u dettaljat biżżejjed għal skopijiet ta’ regolamentazzjoni prudenzjali, applikabbli fis-setturi finanzjarji. Din se tistabbilixxi l-karatteristiċi strutturali tal-istrument, superviżjoni pubblika speċifika għall-bonds koperti, regoli li jippermettu l-użu tat-tikketta “Bonds Koperti Ewropej” u obbligi ta’ pubblikazzjoni tal-awtoritajiet kompetenti fil-qasam ta’ bonds koperti.
               
               
                  Ir-Regolament propost primarjament se jemenda l-Artikolu 129 tar-Regolament (UE) Nru 575/2013 (ir-Regolament dwar ir-Rekwiżiti ta’ Kapital (CRR)). L-emendi jibnu fuq it-trattament prudenzjali attwali iżda jżidu r-rekwiżiti f’dak li għandu x’jaqsam mas-sovrakollateralizzazzjoni u mal-assi ta’ sostituzzjoni. Huma jsaħħu r-rekwiżiti biex il-bonds koperti jingħataw trattament tal-kapital preferenzjali.
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Il-proposta tagħmel parti mill-ħidma kontinwa sabiex jiġi żgurat li l-bonds koperti jkunu ta’ kwalità tajba biżżejjed sabiex jiġi ġġustifikat it-trattament preferenzjali kontinwu tagħhom.
               
               
                  Hija tibni fuq il-ħidma kontinwa tal-Awtorità Bankarja Ewropea (EBA) sabiex tidentifika l-aħjar prattiki fir-rigward tal-ħruġ ta’ bonds koperti
                     5
                  . Dik il-ħidma hija tweġiba għar-rakkomandazzjoni tal-Bord Ewropew dwar ir-Riskju Sistemiku (BERS) li l-aħjar prattiki jistgħu jiġu identifikati u mmonitorjati sabiex jiġu żgurati oqfsa robusti u konsistenti għall-bonds koperti madwar l-Unjoni
                     6
                  .
               
            
            
               •Konsistenza ma’ politiki oħra tal-Unjoni
            
            
               
                  Wieħed mill-aktar għanijiet importanti tal-Kummissjoni huwa li tistimula l-investiment u toħloq l-impjiegi. Il-Kummissjoni nediet numru ta’ inizjattivi sabiex jiġi żgurat li s-sistema finanzjarja tikkontribwixxi b’mod sħiħ f'dak ir-rigward. L-ewwel fost dawn hija s-CMU, li tinvolvi serje ta’ inizjattivi sabiex jiġi permess il-finanzjament għat-tkabbir tal-Ewropa. Il-bonds koperti jenħtieġ li jitqiesu fil-kuntest tas-CMU, peress li bħalissa, il-finanzjament bankarju huwa bil-bosta l-aktar mezz ta’ finanzjament importanti fl-Ewropa u waħda mill-azzjonijiet tas-CMU hija li tiġi stimulata l-kapaċità bankarja sabiex tkompli tappoġġja l-ekonomija usa’. Il-bonds koperti jirrappreżentaw għodda ta’ finanzjament effiċjenti u stabbli għall-banek Ewropej. Jenħtieġ li jitqies qafas leġiżlattiv sabiex jiġu armonizzati l-bonds koperti, f'dan il-kuntest ta’ politika usa’,
               
            
         
         
            
               
                  Għan importanti ieħor tal-Kummissjoni fl-ambitu tas-swieq finanzjarji huwa li jiġi żgurat li r-rekwiżiti ta’ kapital għall-banek jirriflettu r-riskji marbutin mal-assi fil-karti bilanċjali tagħhom. Skont dan, ir-rekwiżiti tas-CRR jiżguraw li l-bonds koperti li jingħataw l-aktar trattament preferenzjali għandhom livell għoli uniformi ta’ protezzjoni tal-investituri. Madankollu, peress li d-dritt tal-Unjoni ma jindirizzax b’mod komprensiv dak li fil-verità jikkostitwixxi bond kopert (ara fuq), l-armonizzazzjoni hija meħtieġa sabiex jiġi żgurat li l-bonds koperti jkollhom karatteristiċi strutturali simili madwar l-Unjoni li jagħmluhom koerenti mar-rekwiżiti prudenzjali rilevanti. Għalhekk, l-armonizzazzjoni ta’ bonds koperti hija konformi mal-għan tal-Kummissjoni tal-istabbiltà finanzjarja, kif segwit fir-regolamentazzjoni tagħha tas-swieq finanzjarji.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  It-Trattat dwar il-Funzjonament tal-Unjoni Ewropea (TFUE) jawtorizza lill-istituzzjonijiet Ewropej jistabbilixxu dispożizzjonijiet xierqa li bħala l-objettiv tagħhom għandhom l-istabbiliment u l-funzjonament tas-suq intern (l-Artikolu 114 TFUE). Dan jestendi għal leġiżlazzjoni li tittratta l-funzjonament tas-swieq ta’ bonds koperti bħala parti mil-leġiżlazzjoni ġenerali dwar il-funzjonament tas-swieq finanzjarji.
               
            
            
               •Sussidjarjetà (għall-kompetenza mhux esklużiva)
            
            
               
                  Peress li l-karatteristiċi strutturali ta’ bonds koperti bħalissa jiġu ddeterminati primarjament fil-livell nazzjonali, it-trattament preferenzjali tagħhom taħt id-dritt tal-Unjoni jingħata effettivament lil tipi differenti ta’ prodotti. L-azzjoni tal-UE hija meħtieġa sabiex jiġi stabbilit qafas komuni għall-bonds koperti madwar l-Unjoni, li jiżgura li l-karatteristiċi strutturali tagħhom ikunu allinjati mal-karatteristiċi tar-riskju li jiġġustifikaw it-trattament preferenzjali tal-Unjoni. L-azzjoni tal-UE għall-istabbiliment ta' qafas komuni hija meħtieġa wkoll sabiex jiġu żviluppati swieq ta’ bonds koperti madwar l-Unjoni u jiġu appoġġjati investimenti transfruntiera fid-dawl tal-objettivi tas-CMU.
               
            
            
               •Proporzjonalità
            
            
               
                  Kif deskritt fil-valutazzjoni tal-impatt ta’ akkumpanjament, l-għażla preferuta (armonizzazzjoni minima abbażi ta’ reġimi nazzjonali) jenħtieġ li tagħmilha possibbli li jinkisbu l-parti l-kbira tal-objettivi ta’ din l-inizjattiva bi prezz raġonevoli. L-għażla tibbilanċja l-flessibbiltà meħtieġa sabiex jiġu akkomodati l-ispeċifiċitajiet tal-Istati Membri mal-uniformità meħtieġa għal koerenza fil-livell tal-Unjoni. Din se tkun effettiva sabiex jinkisbu l-għanijiet, filwaqt li fl-istess ħin tnaqqas kemm tista’ t-tfixkil u l-ispejjeż tat-tranżizzjoni. Għan fundamentali tal-approċċ f’dan il-pakkett huwa li jiġi evitat it-tfixkil ta’ swieq nazzjonali maturi u li jaħdmu tajjeb filwaqt li jingħata inċentiv għal użu usa’ ta’ bonds koperti. Il-proposta tinkludi dispożizzjonijiet dwar l-anterjorità ta’ bonds koperti eżistenti sabiex jitnaqqsu l-ispejjeż għall-emittenti tagħhom u għas-swieq. Kif turi l-valutazzjoni tal-impatt, l-ispejjeż mistennija jistgħu jitqiesu proporzjonati fir-rigward tal-benefiċċji mistennija.
               
            
            
               •Għażla tal-istrument
            
            
               Direttiva hija strument xieraq għall-istabbiliment ta’ qafas legali armonizzat għall-bonds koperti fil-livell tal-UE. Din id-Direttiva hija bbażata fuq il-prinċipji, u żżomm id-dispożizzjonijiet għall-minimu meħtieġ sabiex jiġi żgurat li fis-suq uniku japplikaw sett ta’ regoli strutturali bażiċi komuni. L-Istati Membri se jkollhom grad ta’ libertà fil-formulazzjoni tal-liġijiet tagħhom stess sabiex jittrasponu l-prinċipji stipulati fid-Direttiva.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               Din l-inizjattiva dwar bonds koperti hija marbuta ma’ qasam li fil-biċċa l-kbira tiegħu bħalissa mhux qed jiġi indirizzat mil-leġiżlazzjoni tal-Unjoni.
            
            
               Konsultazzjonijiet mal-partijiet ikkonċernati
            
            
               Il-Kummissjoni kkonsultat il-partijiet ikkonċernati f’diversi waqtiet fit-tħejjija ta’ din il-proposta, b’mod partikolari permezz ta’: 
            
            
               i)
                     konsultazzjoni pubblika miftuħa dwar il-bonds koperti (minn Settembru 2015 sas-6 ta’ Jannar 2016);
            
            
               ii)
                     pubblikazzjoni ta’ valutazzjoni tal-impatt tal-bidu (9 ta’ Ġunju 2017); 
            
            
               iii)
                     żewġ laqgħat tal-Grupp ta’ Esperti dwar is-Settur Bankarju, il-Pagamenti u l-Assigurazzjoni (EGBPI) u laqgħa waħda tal-Kumitat tas-Servizzi Finanzjarji (KSF).
            
            
               Taħt il-pjan ta' azzjoni tas-CMU, l-iskop tal-konsultazzjoni pubblika kien li jiġu evalwati d-dgħufijiet u l-vulnerabbiltajiet fis-swieq nazzjonali ta’ bonds koperti u li jiġu vvalutati l-merti ta’ qafas Ewropew. Filwaqt li r-rispondenti kienu mħassba li armonizzazzjoni bbażata fuq approċċ “wieħed tajjeb għal kulħadd” tista’ xxekkel is-swieq li jaħdmu tajjeb u tnaqqas il-flessibbiltà u l-firxa ta’ prodotti li joffru, huma esprimew ukoll appoġġ kawt għal azzjoni mmirata tal-UE, sakemm dik l-armonizzazzjoni tkun ibbażata fuq il-prinċipji, tibni fuq oqfsa eżistenti u tikkunsidra l-ispeċifiċitajiet tas-swieq nazzjonali. Ir-riżultati tal-konsultazzjoni ġew diskussi f’seduta pubblika fl-1 ta’ Frar 2016
                  7
               .
            
            
               Il-Kummissjoni rċeviet erba’ risposti dwar il-valutazzjoni tal-impatt tal-bidu, li kollha appoġġjaw l-inizjattiva leġiżlattiva tal-UE. Ir-rispondenti indirizzaw aspetti speċifiċi tal-oqfsa nazzjonali (eż. il-likwidità) u kkonfermaw l-idea ġenerali favur l-armonizzazzjoni filwaqt li ma jxekklux is-sistemi nazzjonali li jaħdmu tajjeb.
            
         
         
            
               Fl-ewwel laqgħa tal-EGBPI (9 ta’ Ġunju 2017), il-maġġoranza tal-Istati Membri esprimiet appoġġ għal qafas tal-Unjoni ta’ bonds koperti ibbażat fuq il-parir tal-EBA tal-2016, sakemm dan jibqa’ bbażat fuq il-prinċipji. Fit-tieni laqgħa (28 ta’ Settembru 2017), id-diskussjoni kienet aktar dettaljata, iżda b’mod ġenerali l-Istati Membri xorta appoġġjaw qafas ibbażat fuq il-prinċipji. L-Istati Membri esprimew fehmiet simili fil-laqgħa tal-KSF f’Lulju 2017.
            
            
               
                  Il-proposta tibni wkoll fuq laqgħat ulterjuri mal-partijiet ikkonċernati u mal-istituzzjonijiet tal-UE. B’mod ġenerali (filwaqt li għandhom it-tendenza li jiffukaw fuq l-aspett l-aktar rilevanti għas-sitwazzjoni tagħhom), il-partijiet ikkonċernati kkonċentraw fuq li jibbilanċjaw il-ħtieġa li jibdlu l-qafas eżistenti sabiex jindirizzaw tħassib prudenzjali bix-xewqa li jevitaw li jxekklu sistemi nazzjonali li jaħdmu tajjeb. Input li jiffoka fuq it-tħassib prudenzjali relatat mat-trattament preferenzjali ta’ bonds koperti primarjament ġie mill-BERS, mill-EBA u mill-Bank Ċentrali Ewropew, u, sa ċertu punt, mill-awtoritajiet kompetenti fl-Istati Membri bi swieq ta’ bonds koperti żviluppati sew u minn aġenziji tal-klassifikazzjoni, filwaqt li l-fokus fuq is-swieq nazzjonali li jaħdmu tajjeb primarjament ġie mill-Istati Membri bi swieq ta’ bonds koperti żviluppati sew, mill-emittenti u mill-investituri.
               
            
            
               Il-Parlament Ewropew ukoll esprima appoġġ għal azzjoni, filwaqt li sejjaħ għal qafas leġiżlattiv Ewropew dwar il-bonds koperti
                  8
               .
            
            
               •Ġbir u użu tal-kompetenzi
            
            
               Fl-1 ta’ Lulju 2014, l-EBA ħarġet rapport li jidentifika l-aħjar prattiki bl-għan li jiġu żgurati oqfsa robusti u konsistenti għall-bonds koperti madwar l-Unjoni
                  9
               . Ir-rapport kien tweġiba għal rakkomandazzjoni tal-BERS ta’ Diċembru 2012 dwar il-finanzjament ta’ istituzzjonijiet ta’ kreditu
                  10
               . Huwa stabbilixxa wkoll l-opinjoni tal-EBA dwar l-adegwatezza tat-trattament prudenzjali attwali ta’ bonds koperti, wara s-sejħa għall-pariri tal-Kummissjoni f’Diċembru 2013, abbażi tal-Artikolu 503 tas-CRR
                  11
               .
            
            
               Bħala segwitu, il-BERS irrakkomanda li l-EBA timmonitorja l-funzjonament tas-suq ta’ bonds koperti b’referenza għall-aħjar prattiki li huwa identifika u sejjaħ lill-EBA sabiex tirrakkomanda azzjoni ulterjuri, jekk ikun meħtieġ.
            
            
               Bħala risposta, l-EBA ħarġet “Report on covered bonds — recommendations on harmonisation of covered bond frameworks in the EU” (Rapport dwar il-bonds koperti — rakkomandazzjonijiet dwar l-armonizzazzjoni tal-oqsfa ta’ bonds koperti fl-UE), f’Diċembru 2016. Dan jinkludi analiżi komprensiva tal-iżviluppi regolatorji f’oqfsa ta’ bonds koperti fl-Istati Membri individwali, b’attenzjoni partikolari fuq il-livell ta’ allinjament mal-aħjar prattiki identifikat fir-rapport preċedenti. Sabiex tibni fuq ir-riżultati tal-analiżi, l-EBA għamlet sejħa għal azzjoni leġiżlattiva sabiex jiġu armonizzati l-bonds koperti fil-livell tal-Unjoni.
            
            
               Din il-proposta tibni fuq l-analiżi u l-pariri tal-EBA. Hija tiddevja biss f’partijiet minuri, eż. fir-rigward tal-livell ta’ dettall li jikkonċerna d-derivattivi li jappartjenu għall-aggregazzjoni ta’ kopertura; fil-monitor tal-aggregazzjoni ta’ kopertura li ma jkunx obbligatorju; u, fil-livell ta’ sovrakollateralizzazzjoni.
            
            
               
                  F’Awwissu 2016, il-Kummissjoni kkummissjonat studju mill-ICF
                     12
                   sabiex jiġu vvalutati l-prestazzjoni tas-swieq attwali ta’ bonds koperti u l-ispejjeż u l-benefiċċji tal-azzjoni potenzjali tal-UE. L-istudju, li ġie ppubblikat f’Mejju 2017, kien jittratta l-benefiċċji u l-ispejjeż potenzjali tar-rakkomandazzjonijiet tal-EBA. B’mod ġenerali, huwa kkonkluda li l-benefiċċji potenzjali ta’ inizjattiva leġiżlattiva jisbqu l-ispejjeż potenzjali u għaldaqstant kien hemm każ għal azzjoni leġiżlattiva.
               
            
            
               F’Diċembru 2017, il-Kumitat ta’ Basel dwar is-Superviżjoni Bankarja (BCBS) iffinalizza r-riformi regolatorji pendenti ta’ wara l-kriżi tal-qafas regolatorju internazzjonali ta’ Basel III għall-banek
                  13
               . Bħala parti mir-riformi, il-BCBS irreveda l-approċċ standardizzat dwar ir-riskju ta’ kreditu billi inkluda, fost l-oħrajn, standards ġodda dwar l-iskoperturi għall-bonds koperti. Għall-ewwel darba u fil-parti l-kbira tagħhom, l-istandards il-ġodda jirreplikaw l-approċċ tal-UE fis-CRR fil-livell internazzjonali, filwaqt li jippermettu li l-iskoperturi ta’ bonds koperti jibbenefikaw minn piżijiet tar-riskju aktar baxxi soġġetti għal ċerti kundizzjonijiet. Għalhekk, huwa rikonoxxut li t-trattament tal-UE ta’ bonds koperti huwa vijabbli u ġġustifikat b’mod prudenzjali mill-karatteristiċi sottostanti tal-istrument.
            
            
               •Valutazzjoni tal-impatt
            
            
               Din il-proposta hija akkumpanjata minn valutazzjoni tal-impatt, li ġiet ippreżentata lill-Bord tal-Iskrutinju Regolatorju (RSB) fis-6 ta’ Ottubru 2017 u approvata fit-17 ta’ Novembru 2017
                  14
               .
            
            
               L-RSB faħħar in-natura komprensiva u strutturata tajjeb tal-valutazzjoni tal-impatt u rrikonoxxa li din tapplika l-loġika tal-invervent tagħha b’mod sistematiku u li fiha grad għoli ta’ kwantifikazzjoni sabiex tissostanzja s-sejbiet tagħha. L-RSB irrakkomanda li r-rapport jittejjeb f’ċerti aspetti limitati: 
            
            
               a)
                     ir-raġunijiet għaliex “id-29 reġim” ma jitqiesx attraenti;
                     kif ukoll 
            
            
               b)
                     aktar kjarifika dwar l-elementi ewlenin tal-approċċ “armonizzazzjoni minima” u jekk (u kif) dawn jiddevjaw mill-parir tal-EBA (l-Anness 6 żdied għal dan l-iskop).
            
            
               Il-valutazzjoni tal-impatt ġiet emendata skont dan, filwaqt li tindirizza wkoll is-suġġerimenti addizzjonali tal-RSB: 
            
            
               i)
                     spjegazzjoni aktar dettaljata li tikkonċerna n-nota assigurata Ewropea (ESN); 
            
            
               ii)
                     raġunament aktar dettaljat tal-vantaġġi tal-ħruġ ta’ bonds koperti; 
            
            
               iii)
                     analiżi aktar fil-fond tal-impatt ta’ armonizzazzjoni regolatorja dwar il-kummerċ transfruntier (il-ħruġ, l-investiment) f’bonds koperti;
            
            
               iv)
                     għażla mwarrba ristretta għall-aġġustament tat-trattament prudenzjali ta’ bonds koperti; 
            
         
         
            
               v)
                     spjegazzjoni aktar komprensiva tal-”effett pass-through” ivvalutat fil-letteratura finanzjarja; kif ukoll 
            
            
               vi)
                     tabella li turi r-rabtiet bejn l-attività ta’ monitoraġġ u l-benefiċċji tal-punti ta’ riferiment.
            
            
               Il-Kummissjoni kkunsidrat numru ta’ għażliet ta’ politika sabiex tiżviluppa swieq ta’ bonds koperti u tindirizza tħassib prudenzjali. Dawn huma differenti f'termini tal-grad ta’ armonizzazzjoni, li jvarjaw minn għażla mhux regolatorja għal għażliet li jinvolvu armonizzazzjoni sħiħa, kif ġej:
            
            
               ·Xenarju bażi: Ma għandu jsir xejn;
            
            
               ·għażla 1: Għażla mhux regolatorja;
            
            
               ·għażla 2: Armonizzazzjoni minima bbażata fuq ir-reġimi nazzjonali;
            
            
               ·għażla 3: Armonizzazzjoni sħiħa li tissostitwixxi r-reġimi nazzjonali; kif ukoll
            
            
               ·għażla 4: “id-29 reġim” li jopera b’mod parallel mar-reġimi nazzjonali.
            
            
               L-għażla 1 (mhux regolatorja) tqieset bħala ineffettiva sabiex jinkisbu l-objettivi, billi m’hemm l-ebda garanzija li l-Istati Membri jsegwu l-aħjar prattiki. L-għażla 3 (armonizzazzjoni sħiħa) probabbilment tikseb l-objettivi, iżda xxekkel is-swieq eżistenti li jaħdmu tajjeb. L-għażla 4 (“id-29 reġim” tfisser reġim integrat b’mod sħiħ għall-emittenti fuq bażi volontarja bħala alternattiva għal-liġijiet nazzjonali fuq il-bonds koperti, li ma jeħtieġx emendi għal-liġijiet nazzjonali eżistenti) tiddependi fuq l-adozzjoni tal-industrija sabiex tkun effettiva. Il-konsultazzjonijiet jissuġġerixxu li din l-adozzjoni probabbilment mhix se sseħħ; dan inaqqas il-probabbiltà li jinkisbu l-objettivi ddikjarati. Barra minn hekk, reġim parallel jikkontribwixxi wkoll għal frammentazzjoni ulterjuri u għal duplikazzjoni tal-kostijiet.
            
            
               L-għażla miżmuma hija l-għażla 2 (armonizzazzjoni minima bbażata fuq ir-reġimi nazzjonali). Din tibni fuq ir-rakkomandazzjonijiet fir-rapport tal-2016 tal-EBA, ħlief għal xi devjazzjonijiet limitati (f'konformità ma’ talbiet qawwijin mill-partijiet ikkonċernati matul il-konsultazzjonijiet, uħud mid-dispożizzjonijiet huma inqas dettaljati minn kemm suġġerit fir-rapport sabiex jiġi permess kamp ta’ applikazzjoni akbar għall-protezzjoni tas-sistemi nazzjonali eżistenti li jaħdmu tajjeb). Id-devjazzjonijiet ma jaffettwawx il-karatteristiċi strutturali ewlenin ta’ bonds koperti u lanqas is-superviżjoni tagħhom. L-għażla miżmuma tikseb il-parti l-kbira tal-objettivi tal-inizjattiva bi prezz raġonevoli. Din tibbilanċja wkoll il-flessibbiltà meħtieġa sabiex jiġu akkomodati l-ispeċifiċitajiet tal-Istati Membri bl-uniformità meħtieġa għal koerenza fil-livell tal-Unjoni. Din aktarx tkun l-aktar għażla effettiva sabiex jinkisbu l-objettivi, filwaqt li fl-istess ħin tkun effiċjenti u tnaqqas it-tfixkil u l-kostijiet ta’ tranżizzjoni. F'termini regolatorji, hija wkoll waħda mill-aktar għażliet ambizzjużi, filwaqt li tgawdi l-aktar appoġġ mill-partijiet ikkonċernati.
            
            
               L-implimentazzjoni ta' din l-għażla tistimula l-iżvilupp ta' swieq ta' bonds koperti fejn dawn ma jeżistux jew mhumiex żviluppati biżżejjed. Din tnaqqas ukoll l-ispejjeż ta' finanzjament tal-emittenti, tgħin fid-diversifikazzjoni tal-bażi tal-investituri, tiffaċilita l-investimenti transfruntiera u tiġbed investituri mhux tal-UE. B’mod ġenerali, hija tnaqqas il-kostijiet tas-self.
            
            
               L-għażla tindirizza tħassib prudenzjali, inkluż dak fir-rigward tal-innovazzjoni fis-suq, u tassigura l-benefiċċju prudenzjali tal-allinjament tal-karatteristiċi strutturali tal-prodott mat-trattament prudenzjali preferenzjali fil-livell tal-Unjoni. Din issaħħaħ il-protezzjoni tal-investituri u l-karatteristiċi tagħha li jtejbu l-kreditu jnaqqsu l-kostijiet tagħhom ta’ diliġenza dovuta.
            
            
               
                  Il-kostijiet amminsitrattivi diretti ta’ darba u dawk rikorrenti taħt l-għażla ppreferuta huma mistennija li jiżdiedu għall-emittenti f’ġurisdizzjonijiet b’kostijiet baxxi (ara l-valutazzjoni tal-impatt). Il-kostijiet jiżdiedu wkoll għas-superviżuri. Fl-istess waqt, l-emittenti jibbenefikaw minn kostijiet għall-finanzjament aktar baxxi u konsegwentement iċ-ċittadini jgawdu kostijiet tas-self aktar baxxi. Il-kostijiet ma jiżdidux għall-investituri, minħabba l-kostijiet aktar baxxi relatati mad-diliġenza dovuta.
               
            
            
               •Idoneità regolatorja u simplifikazzjoni
            
            
               Il-pakkett dwar bonds koperti, b’mod partikolari din id-Direttiva, għandha l-għan li tarmonizza qasam li bħalissa huwa rregolat prinċipalment fil-livell nazzjonali. Madankollu, l-armonizzazzjoni minima se ġġib simplifikazzjoni f'termini tal-allinjament bażiku tal-elementi ewlenin tar-reġimi nazzjonali. 
            
            
               •Drittijiet fundamentali
            
            
               L-UE hija impenjata għal standards għolja ta’ protezzjoni tad-drittijiet fundamentali. F’dan il-kuntest, il-proposta aktarx li mhux se jkollha impatt dirett fuq dawn id-drittijiet, kif imniżżel fil-Karta tad-Drittijiet Fundamentali tal-Unjoni Ewropea.
            
            
               
            
            
               4.IMPLIKAZZJONIJIET BAĠITARJI
            
            
               
                  Il-proposta mhux se jkollha implikazzjonijiet għall-baġit tal-Unjoni.
               
            
         
         
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               Ħames snin wara l-iskadenza tat-traspożizzjoni u f'kooperazzjoni mill-qrib mal-EBA, il-Kummissjoni għandha twettaq valutazzjoni tad-Direttiva u tirrapporta lill-Parlament Ewropew, lill-Kunsill u lill-Kumitat Ekonomiku u Soċjali Ewropew dwar is-sejbiet ewlenin tagħha. Il-valutazzjoni għandha ssir f’konformità mal-Linji Gwida għal Regolamentazzjoni Aħjar tal-Kummissjoni.
            
            
               L-Istati Membri jimmonitorjaw b’mod regolari l-applikazzjoni tad-Direttiva abbażi ta’ numru ta’ indikaturi (eż. it-tip ta’ emittent, in-numru ta’ permessi, it-tip ta’ assi eliġibbli, il-livell ta’ sovrakollateralizzazzjoni; il-ħruġ bi strutturi ta' maturità li jistgħu jiġu estiżi).
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Suġġett, kamp ta’ applikazzjoni u definizzjonijiet
               
               
                  Id-Direttiva tiddefinixxi l-bonds koperti bħala obbligi tad-dejn maħruġin minn istituzzjonijiet ta’ kreditu u garantiti ma grupp ta’ assi delimitat li d-detenturi ta’ bonds għandhom rikors dirett għalih bħala kredituri preferuti. Il-bonds koperti jinħarġu tradizzjonalment minn istituzzjonijiet ta’ kreditu. Id-Direttiva, b’kontinwità ma’ din it-tradizzjoni, tippermetti biss lill-istituzzjonijiet ta’ kreditu li joħorġu bonds koperti. Dan huwa koerenti man-natura inerenti tal-istrument li hija li tipprovdi finanzjament għal self, u l-għoti ta’ self fuq skala kbira huwa n-negozju ta’ istituzzjoni ta’ kreditu. Barra minn hekk, l-istituzzjonijiet ta’ kreditu għandhom l-għarfien meħtieġ u kapaċità ta’ ġestjoni tar-riskju ta’ kreditu b’rabta mas-self fl-aggregazzjoni ta’ kopertura u huma soġġetti għal rekwiżiti sodi ta’ capital li jikkontribwixxu biex tissaħħaħ il-protezzjoni tal-investitur kif stipulati fil-mekkaniżmu ta’ rikors doppju. 
               
               
                  L-emittenti li jikkonformaw ma’ din id-Direttiva jistgħu jużaw it-tikketta “bonds koperti Ewropej”, li tista’ tintuża flimkien ma’ tikketti nazzjonali speċifiċi.
               
            
            
               Karatteristiċi strutturali ta’ bonds koperti
            
            
               
                  Din it-taqsima tipprevedi sensiela ta’ rekwiżiti strutturali aktar artikolata minn dik fid-Direttiva tal-UCITS u jenħtieġ li tgħin ittejjeb il-kwalità ta’ bonds koperti tal-UE. B'mod iktar speċifiku:
               
            
            
               –rikors doppju jagħti lill-investituri pretensjoni doppja kemm fuq l-emittent ta’ bonds koperti kif ukoll fuq l-assi fl-aggregazzjoni ta’ kopertura;
            
            
               –protezzjoni mill-falliment tfisser li l-maturità ta’ bonds koperti ma tkunx tista’ titnaqqas awtomatikament f’każ ta’ insolvenza jew riżoluzzjoni tal-emittent. Huwa importanti li jiġi żgurat li l-investituri jitħallsu lura f’konformità mal-iskeda kuntrattwali anki fil-każ ta’ inadempjenza. Il-protezzjoni mill-falliment hija direttament marbuta mal-mekkaniżmu tar-rikors doppju u hija karatteristika ewlenija tal-qafas ta’ bonds koperti;
            
            
               –id-Direttiva fiha dispożizzjonijiet sabiex tiġi żgurata l-kwalità tal-aggregazzjoni ta’ kopertura, b’mod partikolari sabiex jiġi żgurat li assi ta’ kwalità għolja biss jintużaw bħala kollateral. Hemm dispożizzjonijiet relatati dwar is-segregazzjoni u l-lokalità tal-assi ta' kopertura, l-uniformità tal-assi, li jiżguraw li l-assi li jinsabu barra mill-UE jippreżentaw l-istess karatteristiċi tal-kwalità bħal dawk fl-UE, li jiżguraw li l-kuntratti tad-derivattivi jintużaw biss għal skopijiet ta’ hedging fir-rigward tal-aggregazzjoni ta’ kopertura, u għall-funzjonament ta’ monitor għall-aggregazzjoni ta’ kopertura. Fl-aħħar nett, l-obbligazzjonijiet ta’ bonds koperti jridu jiġu koperti minn assi ta’ kopertura f’kull ħin;
            
            
               –peress li l-bonds koperti fil-parti l-kbira tagħhom jinħarġu minn banek kbar, il-benefiċċji tagħhom spiss ma jkunux jistgħu jintlaħqu minn istituzzjonijiet iżgħar. Id-Direttiva tippermetti lill-emittenti jirraggruppaw assi ta’ kopertura, taħt ċerti kundizzjonijiet. Dan huwa maħsub sabiex jiġi mħeġġeġ il-ħruġ minn istituzzjonijiet iżgħar u jagħtihom aċċess għal finanzjament ta’ bonds koperti;
            
            
               –l-iżviluppi tas-suq fil-qasam ta’ bonds koperti jinkludu strutturi ta’ likwidità ġodda sabiex jindirizzaw id-diskrepanzi fil-likwidità u fil-maturità. Fid-dawl tal-użu akbar ta’ bonds koperti li jippermetti estensjonijiet tal-maturità u l-fatt li dawn l-istrutturi jimmitigaw ir-riskju ta’ inadempjenza, id-Direttiva tirregola l-istrutturi sabiex tiżgura li dawn ma jkunux kumplessi jew opaki żżejjed u ma jbiddlux il-karatteristiċi strutturali ta’ bonds koperti, li b’konsegwenza ta’ dan jesponu lill-investituri għal aktar riskji;
            
            
               –biex jiġi indirizzat ir-riskju ta’ likwidità, id-Direttiva tistabbilixxi rekwiżiti għal riżervi ta’ likwidità relatati b’mod partikolari mal-aggregazzjoni ta’ kopertura, li jikkomplementaw ir-rekwiżiti tal-likwidità prudenzjali f’partijiet rilevanti oħra tal-leġiżlazzjoni finanzjarja tal-UE; 
            
            
               –id-Direttiva tfassal il-possibbiltà li l-Istati Membri jirrikjedu monitor tal-aggregazzjoni ta’ kopertura. L-eżistenza ta’ sistema ta’ monitor tal-aggregazzjoni ta’ kopertura jenħtieġ li tkun mingħajr preġudizzju għar-responsabbiltajiet tal-awtoritajiet kompetenti fir-rigward tal-prestazzjoni tas-superviżjoni pubblika speċifika stabbilita minn din id-Direttiva; kif ukoll
            
            
               –id-Direttiva fiha rekwiżiti ta’ trasparenza li jibnu fuq inizjattivi minn leġiżlaturi nazzjonali u parteċipanti fis-suq sabiex tiġi żvelata informazzjoni lil investituri ta’ bonds koperti. Dawn se jiżguraw livell uniformi ta’ żvelar u se jippermettu lill-investituri jivvalutaw ir-riskju ta’ bonds koperti.
            
            
               Superviżjoni pubblika ta’ bonds koperti
            
            
               Is-superviżjoni pubblika ta’ bonds koperti hija karatteristika ewlenija ta’ ħafna oqfsa nazzjonali ta’ bonds koperti u hija maħsuba speċifikament biex tipproteġi lill-investituri. Din id-Direttiva tarmonizza l-komponenti ta’ din is-superviżjoni u tispeċifika l-kompiti u r-responsabbiltajiet tal-awtoritajiet nazzjonali kompetenti li jwettquha. Minħabba l-kamp ta' applikazzjoni ta’ din id-Direttiva u meta jitqies li din is-superviżjoni speċifika ta’ bonds koperti hija superviżjoni ta’ prodotti distinta minn superviżjoni ġenerali ta’, eż. natura prudenzjali, jenħtieġ li l-Istati Membri jkunu jistgħu jaħtru awtoritajiet kompetenti differenti. F'dawn il-każijiet, id-Direttiva tirrikjedi li l-awtoritajiet kompetenti jikkooperaw mill-qrib.
            
         
         
            
               Sabiex tiġi ggarantita konformità mad-Direttiva, l-Istati Membri huma meħtieġa li jipprovdu għal penali amministrattivi u miżuri amministrattivi oħra li huma effettivi, proporzjonati u dissważivi, u infurzati mill-awtoritajiet kompetenti. Il-penali u l-miżuri huma soġġetti għal rekwiżiti bażiċi fir-rigward tad-destinatarji, il-kriterji li għandhom jitqiesu fl-applikazzjoni tagħhom, il-pubblikazzjoni, is-setgħat ewlenin sabiex jiġu imposti l-penali, u l-livelli tal-penali.
            
            
               Tikkettar
            
            
               Il-bonds koperti huma ta’ spiss ikkummerċjalizzati fl-Unjoni taħt denominazzjonijiet u tikketti nazzjonali. Din id-Direttiva tippermetti lill-istituzzjonijiet ta’ kreditu jużaw it-tikketta speċifika “Bonds Koperti Ewropej” meta joħorġu bonds koperti. L-użu tat-tikketta jagħmilha aktar faċli biex l-investituri jivvalutaw il-kwalità ta’ bonds koperti. Madankollu jenħtieġ li l-użu jkun fakultattiv u li l-Istati Membri jkunu f’pożizzjoni li jżommu denominazzjonijiet nazzjonali tagħhom stess u qafas ta’ tikkettar fis-seħħ b’mod parallel mal-“Bonds Koperti Ewropej”, bil-kundizzjoni li dawn jikkonformaw mar-rekwiżiti stabbiliti f’din id-Direttiva. 
            
            
               Relazzjoni mal-qafas ta’ riżoluzzjoni 
            
            
               Din id-Direttiva m'għandhiex l-għan li tarmonizza r-reġimi nazzjonali ta' insolvenza jew li tibdel it-trattament ta’ bonds koperti f'każijiet ta' riżoluzzjoni skont id-Direttiva 2014/59/UE (id-Direttiva dwar l-Irkupru u r-Riżoluzzjoni tal-Banek (BRRD))
                  15
               . Minflok, hija tistabbilixxi prinċipji ġenerali li jirregolaw l-amministrazzjoni ta' programmi ta' bonds koperti f'każijiet ta' insolvenza/riżoluzzjoni tal-emittent. Fir-riżoluzzjoni ta' istituzzjoni ta' kreditu, il-BRRD tippermetti lill-awtorità tar-riżoluzzjoni teżerċita kontroll fuq l-istituzzjoni, b'mod partikolari billi tiġġestixxi u tiddisponi mill-assi u l-proprjetà tagħha, inkluż mill-programm ta' bonds koperti tagħha. Dawn il-kompiti jistgħu jiġu eżerċitati direttament mill-awtorità tar-riżoluzzjoni jew indirettament minn maniġer speċjali jew persuna oħra maħtura mill-awtorità tar-riżoluzzjoni. Din id-Direttiva ma tibdilx it-trattament ta’ bonds koperti taħt il-BRRD, li jeskludi l-bonds koperti mill-applikazzjoni tal-għodda tar-rikapitalizzazzjoni interna sal-livell tal-kollateral fl-aggregazzjoni ta’ kopertura, kif stipulat fit-tielet subparagrafu tal-Artikolu 44(2) tal-BRRD. Il-kuntratti tad-derivattivi inklużi fl-aggregazzjoni ta’ kopertura jservu wkoll bħala kollateral u ma jistgħux jiġu mitmuma fil-każ ta' insolvenza jew riżoluzzjoni tal-emittent sabiex jiġi żgurat li l-aggregazzjoni ta’ kopertura tibqa' mhux affettwata, issegregata u b’finanzjament suffiċjenti. Il-BRRD tinkludi wkoll salvagwardji sabiex jiġi evitat il-qsim ta' obbligazzjonijiet, drittijiet u kuntratti marbutin u hija tillimita dawk il-prattiki li huma relatati ma' kuntratti bl-istess kontroparti koperti minn arranġamenti ta' titoli, inklużi bonds koperti. Fejn tapplika s-salvagwardja, l-awtoritajiet tar-riżoluzzjoni jenħtieġ li jkunu marbuta li jittrasferixxu l-kuntratti konnessi kollha fi ħdan arranġament protett, jew jitħallew kollha fl-istituzzjoni ta’ kreditu residwa li tkun qed tfalli. 
            
            
               Reġim ta' pajjiż terz
            
            
               Bħalissa mhemm l-ebda reġim ta' pajjiż terz ġenerali għal bonds koperti fid-dritt tal-Unjoni. Madankollu, ir-Regolament ta' Delega tal-Kummissjoni (UE) 2015/61 (Regolament ta' Delega dwar ir-Rekwiżit ta' Kopertura tal-Likwidità, LCR)
                  16
                jippermetti t-trattament preferenzjali ta' bonds koperti barranin li jikkonformaw ma' regoli speċifiċi ta' ekwivalenza bl-għan li jiġu ddeterminati r-riżervi ta' likwidità. Il-kamp ta' applikazzjoni tal-ekwivalenza huwa ristrett ħafna, peress li jikkonċerna l-kalkolu ta' parti limitata biss tar-riżervi ta' likwidità.
            
            
               Din id-Direttiva tipprevedi li l-Kummissjoni, f'kooperazzjoni mill-qrib mal-EBA, tivvaluta jekk reġim ġenerali ta' ekwivalenza għal emittenti u investituri ta' bonds koperti minn pajjiżi terzi huwiex meħtieġ jew xieraq,
            
            
               Emendi għal Direttivi oħra
            
            
               Din id-Direttiva se tissotitwixxi d-definizzjoni ta' bonds koperti fl-Artikolu 52(4) tad-Direttiva tal-UCITS u se ssir il-punt uniku ta' referenza għal-leġiżlazzjoni kollha tal-Unjoni relatata mal-bonds koperti. Għalhekk, jentħtieġ li d-definizzjoni fid-Direttiva tal-UCITS titħassar u tiġi ssostitwita b'referenza għad-definizzjoni f'din id-Direttiva. B'mod simili, jenħtieġ li referenzi f'direttivi oħra għad-definizzjoni tad-Direttiva tal-UCITS jiġu ssostitwiti b'referenza għal din id-Direttiva.
            
            
               2018/0043 (COD)
            
            
               Proposta għal
            
            
               DIRETTIVA TAL-PARLAMENT EWROPEW U TAL-KUNSILL
            
            
               dwar il-ħruġ ta’ bonds koperti u s-superviżjoni pubblika ta’ bonds koperti u li temenda d-Direttiva 2009/65/KE u d-Direttiva 2014/59/UE
            
            
               (Test b'rilevanza għaż-ŻEE)
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikoli 53 u 114 tiegħu,
            
            
               Wara li kkunsidraw il-proposta tal-Kummissjoni Ewropea,
            
            
               Wara li l-abbozz tal-att leġiżlattiv intbagħat lill-Parlamenti nazzjonali,
            
            
               Wara li kkunsidraw l-opinjoni tal-Bank Ċentrali Ewropew
                  17
               ,
            
         
         
            
               Wara li kkunsidraw l-opinjoni tal-Kumitat Ekonomiku u Soċjali Ewropew
                  18
               ,
            
            
               Waqt li jaġixxu skont il-proċedura leġiżlattiva ordinarja,
            
            
               Billi:
            
            
               (1)L-Artikolu 52(4) tad-Direttiva 2009/65/KE tal-Parlament Ewropew u tal-Kunsill
                  19
               , jipprovdi rekwiżiti ġenerali ħafna b’rabta mal-elementi strutturali ta’ bonds koperti. Dawn ir-rekwiżiti huma limitati għall-ħtieġa biex il-bonds koperti jinħarġu minn istituzzjoni ta' kreditu li jkollha l-uffiċċju rreġistrat tagħha fi Stat Membru u jkunu soġġetti għal superviżjoni pubblika speċjali kif ukoll għal mekkaniżmu ta' rikors doppju. L-oqfsa nazzjonali ta’ bonds koperti jindirizzaw dawn il-kwistjonijiet filwaqt li jirregolawhom f'ħafna aktar dettall. Dawn l-oqfsa nazzjonali fihom ukoll dispożizzjonijiet strutturali oħrajn, b'mod partikolari regoli li jirrigwardaw il-kompożizzjoni tal-aggregazzjoni ta’ kopertura, il-kriterji ta' eliġibbiltà tal-assi, il-possibbiltà li l-assi jiġu aggregati, l-obbligi tat-trasparenza u tar-rappurtar, u r-regoli dwar il-mitigazzjoni tar-riskju tal-likwidità. L-approċċi tal-Istati Membri għar-regolamentazzjoni jvarjaw ukoll fir-rigward tas-sustanza. F'bosta Stati Membri, ma hemm l-ebda qafas nazzjonali ddedikat għall-bonds koperti. Bħala konsegwenza, l-elementi strutturali ewlenin li l-bonds koperti maħruġin fl-Unjoni għandhom jikkonformaw magħhom għadhom ma ġewx stabbiliti fid-dritt tal-Unjoni. 
            
            
               (2)L-Artikolu 129 tar-Regolament (UE) Nru 575/2013 tal-Parlament Ewropew u tal-Kunsill
                  20
                iżid kundizzjonijiet ulterjuri għal dawk li jissemmew fl-Artikolu 52(4) tad-Direttiva 2009/65/KE sabiex jinkiseb trattament prudenzjali preferenzjali fir-rigward ta' rekwiżiti ta' kapital li jippermettu lil istituzzjonijiet ta' kreditu li jkunu qed jinvestu f'bonds koperti jżommu inqas kapital minn meta jkunu qed jinvestu f'assi oħra. Filwaqt li dawn ir-rekwiżiti addizzjonali jżidu l-livell ta' armonizzazzjoni ta’ bonds koperti fi ħdan l-Unjoni, huma jaqdu l-iskop speċifiku li jiddefinixxu l-kundizzjonijiet sabiex l-investituri ta' bonds koperti jirċievu dan it-trattament preferenzjali, u mhumiex applikabbli barra mill-qafas tar-Regolament (UE) Nru 575/2013. 
            
            
               (3)Partijiet oħra tad-dritt tal-Unjoni, inklużi r-Regolament ta' Delega tal-Kummissjoni (UE) 2015/61
                  21
               , ir-Regolament ta' Delega tal-Kummissjoni (UE) 2015/35
                  22
                u d-Direttiva 2014/59/UE tal-Parlament Ewropew u tal-Kunsill
                  23
               , ukoll jirreferu għad-definizzjoni stipulata fid-Direttiva 2009/65/KE bħala referenza sabiex jiġu identifikati l-bonds koperti li jistgħu jibbenefikaw mit-trattament preferenzjali li dawn l-atti jistabbilixxu għall-investituri f’bonds koperti. Madankollu, il-kliem ta' dawn l-atti jvarja skont l-għanijiet u s-suġġetti tagħhom u, għalhekk, ma hemm l-ebda użu konsistenti tat-terminu "bonds koperti".
            
            
               (4)It-trattament ta’ bonds koperti b'mod ġenerali jista' jitqies li huwa armonizzat fir-rigward tal-kundizzjonijiet għal investiment f'bonds koperti. Madankollu, hemm nuqqas ta' armonizzazzjoni madwar l-Unjoni fir-rigward tal-kundizzjonijiet għall-ħruġ ta' bonds koperti u dan għandu diversi konsegwenzi. L-ewwel nett, trattament preferenzjali jingħata b'mod ugwali lill-istrumenti li jistgħu jvarjaw fin-natura u fil-livell tar-riskju u fil-protezzjoni tal-investituri tagħhom. It-tieni nett, l-eżistenza ta' oqfsa nazzjonali differenti, jew in-nuqqas tagħhom, joħolqu ostaklu għall-iżvilupp ta' suq uniku verament integrat għall-bonds koperti abbażi ta' definizzjoni miftiehma b'mod komuni li tiżgura livell xieraq ta' protezzjoni tal-investituri. It-tielet nett, id-differenzi fis-salvagwardji li jingħataw mir-regoli nazzjonali jistgħu joħolqu riskju għall-istabbiltà finanzjarja fejn il-bonds koperti, li jippreżentaw livell differenti ta' protezzjoni tal-investituri, jistgħu jinxtraw bħala tali madwar l-Unjoni u jistgħu jibbenefikaw minn trattament prudenzjali preferenzjali taħt ir-Regolament (UE) Nru 575/2013 u taħt leġiżlazzjoni oħra tal-Unjoni.
            
            
               (5)Għalhekk, jeħtieġ li s-sistemi nazzjonali jiġu armonizzati sabiex jiġi żgurat żvilupp kontinwu u mingħajr xkiel tas-swieq ta’ bonds koperti li jaħdmu tajjeb fl-Unjoni, u sabiex jiġu limitati r-riskji u n-nuqqasijiet potenzjali għall-istabbiltà finanzjarja. Din l-armonizzazzjoni ibbażata fuq il-prinċipji għandha tistabbilixxi bażi komuni għall-ħruġ ta’ bonds koperti kollha fl-Unjoni. L-armonizzazzjoni tirrikjedi li l-Istati Membri kollha jistabbilixxu oqfsa ta’ bonds koperti, li għandu jgħin ukoll biex jiffaċilita l-iżvilupp ta’ swieq ta’ bonds koperti f’dawk l-Istati Membri fejn attwalment m’hemmx wieħed. Dan is-suq jipprovdi sors ta' finanzjament stabbli għall-istituzzjonijiet ta’ kreditu, li fuq din il-bażi, ikunu f'pożizzjoni aħjar biex jipprovdu self ipotekarju affordabbli għall-konsumaturi u għan-negozji u jagħmlu investimenti aktar siguri disponibbli għall-investituri.
            
            
               (6)Il-Bord Ewropew dwar ir-Riskju Sistemiku ("BERS") ħareġ rakkomandazzjoni
                  24
                li tistieden lill-awtoritajiet nazzjonali kompetenti u lill-Awtorità Bankarja Ewropea ("EBA") biex jidentifikaw l-aħjar prattiki rigward il-bonds koperti u jħeġġu l-armonizzazzjoni tal-oqfsa nazzjonali. Tirrakkomanda wkoll li l-EBA tikkoordina l-azzjonijiet meħuda mill-awtoritajiet superviżorji nazzjonali, b'mod partikolari fir-rigward tal-kwalità u s-segregazzjoni tal-aggregazzjonijiet ta’ kopertura, il-protezzjoni mill-falliment ta’ bonds koperti, ir-riskji tal-assi u tal-obbligazzjonijiet li jaffettwaw l-aggregazzjonijiet ta’ kopertura u l-iżvelar tal-kompożizzjoni tal-aggregazzjonijiet ta’ kopertura. Ir-rakkomandazzjoni tkompli tistieden lill-EBA sabiex timmonitorja l-funzjonament tas-suq għall-bonds koperti b'referenza għall-aħjar prattiki, kif identifikat mill-EBA, għal perjodu ta' sentejn, sabiex tiġi vvalutata l-ħtieġa għal azzjoni leġiżlattiva u sabiex din il-ħtieġa tiġi rrapportata lill-BERS u lill-Kummissjoni.
            
            
               (7)Il-Kummissjoni ħarġet sejħa għal parir lill-EBA skont l-Artikolu 503(1) tar-Regolament (UE) Nru 575/2013 f'Diċembru 2013. 
            
            
               (8)B’risposta kemm għar-rakkomandazzjoni tal-BERS tal-20 ta' Diċembru 2012 kif ukoll għas-sejħa għal parir mill-Kummissjoni f'Diċembru 2013, l-EBA ħarġet rapport fl-1 ta' Lulju 2014
                  25
               . Dan ir-rapport jirrakkomanda konverġenza akbar tal-oqfsa nazzjonali legali, regolatorji u superviżorji ta’ bonds koperti, sabiex tiġi appoġġjata aktar l-eżistenza ta' trattament uniku tal-piż tar-riskju preferenzjali għall-bonds koperti fl-Unjoni.
            
            
               (9)Kif previst mill-BERS, l-EBA kompliet timmonitorja l-funzjonament tas-suq għall-bonds koperti għal sentejn b'referenza għall-aħjar prattiki stabbiliti f'dik ir-rakkomandazzjoni. Fuq din il-bażi, l-EBA ħarġet it-tieni rapport dwar bonds koperti lill-BERS, lill-Kunsill u lill-Kummissjoni fl-20 ta' Diċembru 2016
                  26
               . Dan ir-rapport ikkonkluda li armonizzazzjoni ulterjuri tkun meħtieġa sabiex jiġu żgurati definizzjonijiet u trattament regolatorju aktar konsistenti ta’ bonds koperti fl-Unjoni. Ir-rapport kompla jikkonkludi li l-armonizzazzjoni jenħtieġ li tibni fuq is-swieq eżistenti li jaħdmu tajjeb f'ċerti Stati Membri. 
            
            
               (10)Il-bonds koperti jinħarġu tradizzjonalment minn istituzzjonijiet ta’ kreditu. In-natura inerenti ta’ dan l-istrument hija li tipprovdi finanzjament għal self u waħda mill-attivitajiet ewlenin tal-istituzzjonijiet ta’ kreditu hija li tagħti self fuq skala kbira. Għaldaqstant, il-leġislazzjoni tal-Unjoni li tagħti trattament preferenzjali lill-bonds koperti tirrikjedi li dawn jinħarġu mill-istituzzjonijiet ta’ kreditu.
            
            
               (11)Ir-riżerva tal-ħruġ ta’ bonds koperti lill-istituzzjonijiet ta’ kreditu tiżgura li l-emittent ikollu l-għarfien meħtieġ biex jimmaniġġa r-riskju tal-kreditu li jirrigwarda s-self fl-aggregazzjoni ta’ kopertura. Hija tiżgura li l-emittent ikun soġġett għal rekwiżiti ta’ kapital li jirfdu l-protezzjoni tal-investitur tal-mekkaniżmu b’rikors doppju, li jiggarantixxi lill-investitur pretensjoni kemm fuq l-emittent ta’ bonds koperti kif ukoll fuq l-assi fl-aggregazzjoni ta’ kopertura. Għalhekk, ir-restrizzjoni tal-ħruġ ta’ bonds koperti għall-istituzzjonijiet ta’ kreditu tiżgura li l-bonds koperti jibqgħu għodda ta’ finanzjament sigura u effiċjenti, u għaldaqstant tikkontribwixxi għall-protezzjoni tal-investitur u għall-istabbiltà finanzjarja,li huma objettivi ta’ politika pubblika importanti fl-interess ġenerali. Tkun ukoll konformi mal-approċċ tal-funzjonament tajjeb tas-swieq nazzjonali li jippermettu biss lill-istituzzjonijiet ta’ kreditu li joħorġu bonds koperti.
            
            
               (12)Huwa għalhekk xieraq li l-istituzzjonijiet ta’ kreditu biss kif definiti fl-Artikolu 4(1)(1) tar-Regolament (UE) Nru 575/2013 għandhom ikunu jistgħu joħorġu bonds koperti skont id-dritt tal-Unjoni. L-għan ewlieni ta’ din id-Direttiva huwa li tirregola l-kundizzjonijiet li taħthom dawn l-istituzzjonijiet ta’ kreditu jkunu jistgħu joħorġu bonds koperti bħala għodda ta’ finanzjament billi tistabbilixxi r-rekwiżiti tal-prodotti u superviżjoni tal-prodotti speċifika li huma soġġetti għalihom sabiex jiġi żgurat livell għoli ta’ protezzjoni għall-investitur.
            
            
               (13)L-eżistenza ta' mekkaniżmu ta' rikors doppju hija kunċett u element essenzjali ta' ħafna oqfsa nazzjonali eżistenti ta’ bonds koperti u hija wkoll element kruċjali ta’ bonds koperti kif imsemmi fl-Artikolu 52(4) tad-Direttiva 2009/65/KE. Għaldaqstant, huwa meħtieġ li jiġi speċifikat dan il-kunċett sabiex jiġi żgurat li l-investituri madwar l-Unjoni jkollhom pretensjoni kemm fuq l-emittent ta’ bonds koperti kif ukoll fuq l-assi fl-aggregazzjoni ta’ kopertura taħt kundizzjonijiet armonizzati.
            
            
               (14)Jenħtieġ li l-protezzjoni mill-falliment tkun ukoll karatteristika essenzjali ta’ bonds koperti sabiex jiġi żgurat li l-investituri f'bonds koperti jitħallsu lura malli jimmatura l-bond. Aċċellerazzjoni awtomatika tal-ħlas lura f'każ ta' inadempjenza tal-emittent tista' xxekkel il-klassifikazzjoni ta' dawk li jkunu investew fil-bonds koperti, u, għaldaqstant, huwa importanti li jiġi żgurat li l-investituri ta’ bonds koperti jitħallsu lura skont l-iskeda kuntrattwali u anki f'każ ta' inadempjenza. Il-protezzjoni mill-falliment hija direttament marbuta mal-mekkaniżmu tar-rikors doppju u għaldaqstant jenħtieġ li tkun karatteristika ewlenija tal-qafas ta’ bonds koperti.
            
            
               (15)Karatteristika ewlenija oħra tal-oqfsa nazzjonali eżistenti ta’ bonds koperti hija l-fatt li l-assi li jservu bħala kollateral jenħtieġ li jkunu ta' kwalità għolja ħafna sabiex tiġi żgurata s-sodezza tal-aggregazzjoni ta’ kopertura. L-assi ta' kwalità għolja huma kkaraterizzati minn karatteristiċi speċifiċi li jagħmluhom eliġibbli biex ikopru l-pretensjonijiet marbutin mal-bond kopert. Għalhekk, huwa xieraq li jiġu stabbiliti l-karattaristiċi ġenerali ta' kwalità li l-assi jenħtieġ li jirrispettaw sabiex ikunu eliġibbli biex iservu bħala kollateral. Jenħtieġ li l-assi elenkati fil-punti minn (a) sa (g) ta’ l-Artikolu 129(1) tar-Regolament (UE) Nru 575/2013 jiġu kkunsidrati eliġibbli biex iservu bħala kollateral fil-grupp ta’ kopertura, fi ħdan qafas għall-bonds koperti, kif għandu jkun ukoll is-self li jinvolvi impriżi pubbliċi kif definit fl-Artikolu 2(b) tad-Direttiva tal-Kummissjoni 2006/111/KE, iżda assi oħra ta’ kwalità għolja simili jistgħu wkoll jitqiesu eliġibbli taħt id-Direttiva, sakemm ikun possibbli li jiġi ddeterminat jew il-valur tas-suq tagħhom jew il-valur tas-self ipotekarju. Barra minn hekk, jenħtieġ li d-Direttiva tinkludi regoli li jiżguraw li l-assi, inkluż is-self garantit, jkunu jistgħu jittieħdu lura jew jinġabru permezz ta’ ftehim ta’ protezzjoni infurzabbli, jew f’forma ta’ ipoteka tradizzjonali jew bi ħlas, rahan jew garanzija li jipprovdu l-istess livell ta’ protezzjoni legali, biex b’hekk ikun żgurat l-istess livell ta’ sikurezza għall-investituri. Madankollu, jenħtieġ li dawn id-dispożizzjonijiet dwar l-eliġibbiltà tal-assi ma jipprevjenux lill-Istati Membri milli jippermettu li kategoriji oħra ta' assi jservu bħala kollateral fl-oqfsa nazzjonali tagħhom dment li l-assi jikkonformaw mad-dritt tal-Unjoni. Jenħtieġ li l-Istati Membri jkunu ħielsa wkoll li jeskludu l-assi fl-oqfsa nazzjonali tagħhom.
            
            
               (16)Il-bonds koperti għandhom karatteristiċi strutturali speċifiċi li l-għan tagħhom hu li jipproteġu lill-investituri f'kull ħin. Dawn il-karatteristiċi jinkludu r-rekwiżit li l-investituri f'bonds koperti jkollhom pretensjoni mhux biss kontra l-emittent iżda wkoll kontra l-assi f'aggregazzjoni ta’ kopertura dedikata. Sabiex ikun żgurat li dawn l-assi jkunu ta' kwalità tajba, jenħtieġ li jiġu stabbiliti rekwiżiti speċifiċi dwar il-kwalità tal-assi li jistgħu jkunu inklużi fl-aggregazzjoni. Dawn ir-rekwiżiti strutturali relatati mal-prodotti jvarjaw mir-rekwiżiti prudenzjali li japplikaw għal istituzzjoni ta’ kreditu li toħroġ bonds koperti. Jenħtieġ li din tal-ewwel ma tiffokax fuq li tiżgura s-saħħa prudenzjali tal-istituzzjoni emittenti, iżda fuq li tipproteġi lill-investituri billi timponi rekwiżiti speċifiċi fuq il-bond kopert innifsu. Minbarra r-rekwiżit speċifiku li jintużaw assi ta' kwalità għolja fl-aggregazzjoni ta’ kopertura, huwa wkoll xieraq li r-rekwiżiti ġenerali tal-karatteristiċi tal-aggregazzjoni ta’ kopertura jiġu rregolati sabiex tkompli tissaħħaħ il-protezzjoni tal-investituri. Jenħtieġ li dawn ir-rekwiżiti jinkludu regoli speċifiċi mmirati li jipproteġu l-aggregazzjoni ta’ kopertura, inklużi regoli dwar is-segregazzjoni (inkluż permezz ta’ Veikolu bi Skop Speċjali, SPV) u l-lokalità tal-assi fl-aggregazzjoni ta’ kopertura biex ikun żgurat li d-drittijiet tal-investituri jkunu ssodisfati, inkluż f'każ ta' riżoluzzjoni jew insolvenza tal-emittent. Huwa importanti wkoll li tiġi rregolata l-kompożizzjoni tal-aggregazzjoni ta’ kopertura biex tiġi żgurata l-omoġeneità tagħha u tiġi ffaċilitata valutazzjoni ġusta tar-riskju mill-investittur. Barra minn hekk, jenħtieġ li r-rekwiżiti għall-kopertura jkunu definiti f’din id-Direttiva, mingħajr preġudizzju għad-dritt tal-Istati Membri li jippermettu mezzi differenti ta’ mitigazzjoni eż. riskji fil-munita u taċ-ċaqliq fir-rata tal-imgħax. Jenħtieġ li l-kalkolu ta’ kopertura u l-kundizzjonijiet li taħthom il-kuntratti tad-derivattivi jistgħu jiġu inklużi fl-aggregazzjonijiet ta’ kopertura, jiġu definiti wkoll biex ikun żgurat li l-aggregazzjonijiet ta’ kopertura jkunu soġġetti għal standards komuni ta' kwalità għolja madwar l-Unjoni.
            
            
               (17)Numru ta' Stati Membri diġà jirrikjedi li monitor tal-aggregazzjoni ta’ kopertura jwettaq kompiti speċifiċi li jirrigwardaw il-kwalità tal-assi eliġibbli u jiżgura l-konformità mar-rekwiżiti nazzjonali ta' kopertura. Għalhekk, sabiex jiġi armonizzat it-trattament ta’ bonds koperti madwar l-Unjoni, huwa importanti li l-kompiti u r-responsabbiltajiet tal-monitor tal-aggregazzjoni ta’ kopertura, meta wieħed ikun meħtieġ mill-qafas nazzjonali, jkunu definiti b'mod ċar. L-eżistenza ta' monitor tal-aggregazzjoni ta’ kopertura ma jneħħix ir-responsabbiltajiet tal-awtoritajiet nazzjonali kompetenti fir-rigward ta' superviżjoni pubblika speċjali.
            
         
         
            
               (18)L-istituzzjonijiet ta' kreditu żgħar jiffaċċjaw diffikultajiet meta joħorġu bonds koperti peress li l-istabbiliment ta' programmi ta' bonds koperti spiss jimplika spejjeż inizjali għoljin. Il-likwidità wkoll għandha importanza partikolari fis-swieq ta’ bonds koperti u fil-parti l-kbira tagħha tiġi ddeterminata mill-volum ta' bonds pendenti. Għalhekk, huwa xieraq li jiġi permess finanzjament konġunt minn żewġ istituzzjonijiet ta’ kreditu jew aktar, sabiex il-bonds koperti jkunu jistgħu jinħarġu minn istituzzjonijiet ta’ kreditu iżgħar . Dan jipprevedi l-ġbir ta' assi minn diversi istituzzjonijiet ta’ kreditu bħala kollateral għal bonds koperti maħruġin minn istituzzjoni ta’ kreditu waħda u jiffaċilita l-ħruġ ta' bonds koperti f'dawk l-Istati Membri fejn bħalissa ma hemm l-ebda suq żviluppat sew. Huwa importanti li r-rekwiżiti għall-użu ta' ftehimiet ta' finanzjament konġunt jiżguraw li l-assi ttrasferiti għall-istituzzjonijiet ta’ kreditu li joħorġuhom jissodisfaw ir-rekwiżiti ta' eliġibbiltà tal-assi u s-segregazzjoni tal-assi ta' kopertura taħt id-dritt tal-Unjoni.
            
            
               (19)L-Artikolu 129 tar-Regolament (UE) Nru 575/2013 jistabbilixxi għadd ta’ kondizzjonijiet li jridu jintlaħqu mill-bonds koperti kollateralizzati minn entitajiet ta’ titolizzazzjoni. Waħda minn dawn il-kondizzjonijiet tikkonċerna l-limitu safejn dan it-tip ta’ kollateral jista’ jintuża u tillimita l-użu ta’ tali strutturi sa’ 10 jew 15% tal-ammont ta’ bonds koperti pendenti. Skont ir-Regolament (UE) Nru 575/2013, din il-kundizzjoni tista' tiġi rrinunzjata mill-awtoritajiet kompetenti. Ir-rieżami mill-Kummissjoni
                  27
                tal-adegwatezza ta' din ir-rinunzja kkonkludiet li l-possibbiltà li jintużaw strumenti ta' titolizzazzjoni jew bonds koperti bħala kollateral għall-ħruġ ta’ bonds koperti jenħtieġ li tkun permessa biss għal bonds koperti oħra ("strutturi ta' bonds koperti miġbura intragrupp") iżda jenħtieġ li tkun permessa mingħajr limiti b'referenza għall-ammont ta' bonds koperti pendenti. Il-kapaċità li jiġu aggregati bonds koperti minn emittenti differenti bħala assi ta' kopertura għal skopijiet ta' finanzjament intragrupp tiffaċilita l-iżvilupp tal-ħruġ ta' bonds koperti, anki fi swieq emerġenti, u għalhekk ikun xieraq li jiġi introdott qafas sabiex dawn l-istrutturi jintużaw fid-dritt tal-Unjoni. 
            
            
               (20)It-trasparenza tal-aggregazzjoni ta’ kopertura li tiggarantixxi l-bond kopert hija parti essenzjali ta' dan it-tip ta' strument finanzjarju billi din issaħħaħ il-komparabbiltà u tippermetti lill-investituri jwettqu l-evalwazzjoni tar-riskju meħtieġa. Id-Direttiva 2003/71/KE
                  28
                tal-Parlament Ewropew u tal-Kunsill tinkludi regoli dwar it-tfassil, l-approvazzjoni u d-distribuzzjoni tal-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ f’suq regolat li jkun jinsab jew jopera fi Stat Membru. Diversi inizjattivi li jirrigwardaw l-informazzjoni li għandha tiġi żvelata lil investituri f’bonds koperti sabiex tissupplimenta d-Direttiva 2003/71/KE ġew żviluppati matul iż-żmien minn leġiżlaturi nazzjonali u parteċipanti fis-suq. Madankollu, huwa meħtieġ li fil-livell tal-Unjoni jiġi speċifikat liema livell ta' informazzjoni komuni minimu l-investituri jenħtieġ li jkollhom aċċess għalih qabel ma jixtru jew meta jixtru l-bonds koperti. Jenħtieġ li l-Istati Membri jitħallew jissupplimentaw dawn ir-rekwiżiti minimi b'dispożizzjonijiet addizzjonali.
            
            
               (21)Element ewlieni fl-iżgurar tal-protezzjoni tal-investituri f'bonds koperti huwa l-mitigazzjoni tar-riskju tal-likwidità tal-istrument. Dan huwa kruċjali sabiex jiġi żgurat li l-obbligazzjonijiet marbutin mal-bond kopert jitħallsu lura fil-ħin. Għalhekk, huwa xieraq li jiġu introdotti riżervi ta' likwidità tal-aggregazzjoni ta’ kopertura sabiex jiġu indirizzati r-riskji ta' nuqqas ta' likwidità, bħal diskrepanzi fil-maturitajiet u fir-rati tal-imgħax, interruzzjonijiet fil-pagamenti, riskji ta' taħlit, derivattivi u obbligazzjonijiet operattivi oħra li jaqgħu fi ħdan il-programm ta' bonds koperti. Ir-riżervi ta' likwidità għall-aggregazzjoni ta’ kopertura jvarjaw mir-rekwiżiti ġenerali tal-likwidità imposti fuq l-istituzzjonijiet ta’ kreditu skont atti oħra tad-dritt tal-Unjoni billi tal-ewwel huma direttament relatati mal-aggregazzjoni ta’ kopertura u jfittxu li jtaffu r-riskji tal-likwidità speċifiċi għaliha. Sabiex jitnaqqsu l-piżijiet regolatorji, jenħtieġ li l-Istati Membri jkunu jistgħu jippermettu interazzjoni xierqa mar-rekwiżiti tal-likwidità stabbiliti minn atti oħra tad-dritt tal-Unjoni jew tal-liġi nazzjonali u li jservu skopijiet differenti mir-riżervi ta' likwidità tal-aggregazzjoni ta’ kopertura. Għaldaqstant, l-Istati Membri jistgħu jiddeċiedu li r-rekwiżit tar-riżervi ta' likwidità tal-aggregazzjoni ta’ kopertura jenħtieġ li jkun applikabbli biss jekk ma jiġi impost l-ebda rekwiżit ieħor ta’ likwidità fuq l-istituzzjoni ta’ kreditu taħt id-dritt tal-Unjoni jew il-liġi nazzjonali matul il-perjodu kopert minn rekwiżiti oħra bħal dawn.
            
            
               (22)F'għadd ta' Stati Membri, ġew żviluppati strutturi innovattivi għal profili tal-maturità sabiex jiġu indirizzati r-riskji potenzjali ta' likwidità, inklużi diskrepanzi fil-maturità. Dawn l-istrutturi jinkludu l-possibbiltà li l-maturità skedata tal-bond kopert tiġi estiża għal ċertu perjodu ta' żmien jew li l-flussi tal-flus mill-assi fl-aggregazzjoni ta’ kopertura jitħallew jgħaddu direttament għad-detenturi ta’ bonds koperti. Sabiex jiġu armonizzati l-istrutturi ta' maturità li jistgħu jiġu estiżi madwar l-Unjoni, huwa importanti li l-kundizzjonjiet li taħthom l-Istati Membri jistgħu jippermettu li dawn l-istrutturi jiġu ddefiniti sabiex jiġi żgurat li dawn ma jkunux kumplessi wisq jew li l-investituri jiġu esposti għal aktar riskji.
            
            
               (23)L-eżistenza ta' qafas ta' superviżjoni pubbliku speċjali huwa element li jiddefinixxi l-bonds koperti, skont l-Artikolu 52(4) tad-Direttiva 2009/65/KE. Madankollu, din id-Direttiva ma tiddefinixxix in-natura, il-kontenut u l-awtoritajiet li jenħtieġ li jkunu responsabbli sabiex iwettqu din is-superviżjoni. Għalhekk, huwa essenzjali li l-elementi kostituttivi ta' din is-superviżjoni pubblika ta’ bonds koperti jkunu armonizzati u li l-kompiti u r-responsabbiltajiet tal-awtoritajiet nazzjonali kompetenti li jwettquha jkunu stabbiliti b'mod ċar.
            
            
               (24)Peress li s-superviżjoni pubblika ta’ bonds koperti hija distinta mis-superviżjoni tal-istituzzjonijiet ta’ kreditu fl-Unjoni, jenħtieġ li l-Istati Membri jkunu jistgħu jaħtru awtoritajiet nazzjonali kompetenti differenti li jkunu inkarigati li jeżerċitaw dan ir-rwol ta’ superviżjoni differenti minn dak ta’ superviżjoni ġenerali tal-istituzzjoni ta’ kreditu. Madankollu, sabiex tiġi żgurata konsistenza fl-applikazzjoni ta' superviżjoni pubblika ta’ bonds koperti madwar l-Unjoni, huwa meħtieġ li l-awtoritajiet kompetenti li jwettqu s-superviżjoni pubblika ta’ bonds koperti jikkooperaw mill-qrib mal-awtorità kompetenti li twettaq is-superviżjoni ġenerali tal-istituzzjonijiet ta’ kreditu.
            
            
               (25)Is-superviżjoni pubblika ta’ bonds koperti jenħtieġ li tinvolvi l-għoti ta’ permess għall-istituzzjonijiet ta’ kreditu li joħorġu l-bonds koperti. Peress li huma biss l-istituzzjonijiet ta’ kreditu li għandhom jitħallew joħorġu bonds koperti, jenħtieġ li l-awtorizzazzjoni bħala istituzzjoni ta’ kreditu tkun prerekwiżit għal dan il-permess. Jenħtieġ li din id-Direttiva tinkludi dispożizzjonijiet li jirregolaw il-kundizzjonijiet li taħthom l-istituzzjonijiet ta’ kreditu awtorizzati skont id-dritt tal-Unjoni jistgħu jiksbu l-permess li jwettqu l-attività ta’ ħruġ ta’ bonds koperti taħt il-programm ta’ bonds koperti. 
            
            
               (26)Fir-rigward tal-kamp ta’ applikazzjoni ta’ permess, programm ta’ bond kopert ifisser li ġiet stabbilita aggregazzjoni ta’ kopertura waħda jew aktar għall-ħarġa inawgurali ta’ bonds koperti. Ħruġ differenti (Numri Internazzjonali ta’ Identifikazzjoni ta’ Titoli (ISINs) differenti) tal-istess programm ta' bonds koperti mhux neċessarjament jikkostitwixxi programmi ta' bonds koperti separati. 
            
            
               (27)Sabiex tiġi żgurata konformità mal-obbligi imposti fuq l-istituzzjonijiet ta’ kreditu li joħorġu l-bonds koperti u sabiex jiġu żgurati trattament u konformità simili madwar l-Unjoni, jenħtieġ li l-Istati Membri jintalbu jipprevedu penali amministrattivi u miżuri amministrattivi oħra li jkunu effettivi, proporzjonati u dissważivi.
            
            
               (28)Dawn il-penali amministrattivi u l-miżuri amministrattivi l-oħra stabbiliti mill-Istati Membri jenħtieġ li jissodisfaw ċerti rekwiżiti essenzjali fir-rigward tad-destinatarji ta' dawn il-penali jew miżuri, il-kriterji li jridu jitqiesu fl-applikazzjoni tagħhom, l-obbligi tal-pubblikazzjoni tal-awtoritajiet kompetenti li jwettqu s-superviżjoni pubblika ta’ bonds koperti, is-setgħa li jiġu imposti l-penali, u l-livell ta' penali pekunarji amministrattivi li jistgħu jiġu imposti.
            
            
               (29)L-Istati Membri jenħtieġ li jintalbu jiżguraw li l-awtoritajiet kompetenti li jwettqu s-superviżjoni pubblika ta’ bonds koperti jqisu ċ-ċirkostanzi rilevanti kollha sabiex jiżguraw applikazzjoni konsistenti tal-penali amministrattivi jew ta' miżuri amministrattivi oħra fl-Istati Membri, meta jkunu qed jiddeterminaw it-tip ta' penali amministrattivi jew miżuri amministrattivi oħra u l-livell ta' dawk il-penali.
            
            
               (30)Sabiex jidentifikaw ksur potenzjali tar-rekwiżiti relatati mal-ħruġ u mal-kummerċjalizzazzjoni ta’ bonds koperti, l-awtoritajiet kompetenti li jwettqu s-superviżjoni pubblika ta’ bonds koperti jenħtieġ li jkollhom is-setgħat investigattivi neċessarji u l-mekkaniżmi effettivi sabiex jiżguraw ir-rapportar ta' ksur potenzjali jew reali. Dawn il-mekkaniżmi jenħtieġ li jkunu mingħajr preġudizzju għad-drittijiet tad-difiża ta' kull persuna jew entità affettwata ħażin mill-eżerċizzju ta' dawn is-setgħat u l-mekkaniżmi. 
            
            
               (31)L-awtoritajiet kompetenti li jwettqu s-superviżjoni pubblika ta’ bonds koperti jenħtieġ li jkollhom ukoll is-setgħa li jimponu penali amministrattivi u jadottaw miżuri amministrattivi oħra sabiex jiżguraw l-akbar kamp ta' applikazzjoni possibbli għal azzjoni wara ksur u sabiex jgħinu jipprevjenu ksur ulterjuri, irrispettivament minn jekk dawn il-miżuri jkunux ikkwalifikati bħala penali amministrattiva jew miżura amministrattiva oħra taħt il-liġi nazzjonali. Jenħtieġ li l-Istati Membri jkunu jistgħu jipprevedu penali pekunjarji amministrattivi ta’ livell ogħla minn dawk previsti f'din id-Direttiva u penali addizzjonali għalihom.
            
            
               (32)Il-liġijiet nazzjonali eżistenti fuq il-bonds koperti huma kkaratterizzati mill-fatt li huma soġġetti għal regolamentazzjoni dettaljata fil-livell nazzjonali u għal superviżjoni tal-ħruġ u tal-programmi ta’ bonds koperti sabiex jiġi żgurat li d-drittijiet tal-investituri jiġu rispettati l-ħin kollu fir-rigward tal-ħruġ ta’ bonds koperti. Din is-superviżjoni tinkludi l-monitoraġġ kontinwu tal-karatteristiċi tal-programm, ir-rekwiżiti ta' kopertura u l-kwalità tal-aggregazzjoni ta’ kopertura. Livell adegwat ta' informazzjoni dwar l-investituri dwar il-qafas regolatorju li jirregola l-ħruġ ta’ bonds koperti huwa element essenzjali tal-protezzjoni tal-investituri. Għalhekk, huwa xieraq li jiġi żgurat li l-awtoritajiet kompetenti jippubblikaw informazzjoni regolari li tikkonċerna l-miżuri nazzjonali tagħhom li jittrasponu din id-Direttiva u dwar il-mod kif huma jwettqu s-superviżjoni pubblika ta’ bonds koperti.
            
            
               (33)Il-bonds koperti bħalissa jiġu kkumerċjalizzati fl-Unjoni taħt denominazzjonijiet u tikketti nazzjonali, li xi wħud minnhom huma stabbiliti sew. Madankollu, f'diversi Stati Membri dawn id-denominazzjonijiet jew tikketti ma jeżistux. Għalhekk, jidher li huwa meħtieġ li l-istituzzjonijiet ta’ kreditu li joħorġu bonds koperti fl-Unjoni jitħallew jużaw it-tikketta speċifika "Bonds Koperti Ewropej" meta jkunu qed ibigħu bonds koperti kemm lil investituri tal-Unjoni kif ukoll lil investituri ta' partijiet terzi, bil-kundizzjoni li dawn il-bonds koperti jikkonformaw mar-rekwiżiti stabbiliti fid-dritt tal-Unjoni. Jeħtieġ li din it-tikketta tiġi stabbilita, sabiex tkun aktar faċli għal dawk l-investituri jivvalutaw il-kwalità ta’ bonds koperti u b'hekk isiru aktar attraenti bħala strument ta' investiment kemm ġewwa kif ukoll barra l-Unjoni. Madankollu, l-użu ta' dik it-tikketta jenħtieġ li jkun fakultattiv u l-Istati Membri jenħtieġ li jkunu jistgħu jżommu l-qafas tad-denominazzjonijiet u tat-tikkettar nazzjonali tagħhom stess fis-seħħ b'mod parallel mat-tikketta "Bonds Koperti Ewropej".
            
            
               (34)Sabiex tiġi vvalutata l-applikazzjoni ta' din id-Direttiva, il-Kummissjoni f’kooperazzjoni mill-qrib mal-EBA, jenħtieġ li timmonitorja l-iżvilupp ta’ bonds koperti fl-Unjoni u tirrapporta lill-Parlament Ewropew u lill-Kunsill dwar il-livell ta' protezzjoni tal-investituri u l-iżvilupp tas-swieq ta’ bonds koperti. Ir-rapport jenħtieġ li jiffoka wkoll fuq l-iżviluppi li jirrigwardaw l-assi li jikkolateralizzaw il-ħruġ ta' bonds koperti, inkluża l-possibbiltà biex l-Istati Membri jippermettu l-ħruġ ta' bonds koperti għall-finanzjament ta' self li jinvolvi impriżi pubbliċi.
            
            
               (35)Bħalissa ma hemm l-ebda reġim ta' ekwivalenza sabiex il-bonds koperti maħruġin minn istituzzjonjiet ta’ kreditu f'pajjiżi terzi jiġu rikonoxxuti mill-Unjoni, ħlief f'kuntest prudenzjali fejn trattament preferenzjali li jirrigwarda l-likwidità taħt ċerti kundizzjonijiet jingħata lil xi bonds ta' pajjiżi terzi. Għaldaqstant, il-Kummissjoni f'kooperazzjoni mill-qrib mal-EBA, jenħtieġ li tivvaluta l-ħtieġa u r-rilevanza għall-introduzzjoni ta' reġim ta' ekwivalenza għal emittenti ta' pajjiżi terzi ta' bonds koperti u għal investituri f'bonds koperti. Mhux aktar minn tliet (3) snin wara d-data li fiha l-Istati Membri jridu japplikaw id-dispożizzjonijiet li jittrasponu din id-Direttiva, il-Kummissjoni jenħtieġ li tissottometti rapport lill-Parlament Ewropew u lill-Kunsill, flimkien ma' proposta leġiżlattiva, jekk ikun xieraq, dwar din il-kwistjoni.
            
            
               (36)Il-bonds koperti huma kkaratterizzati bħala li jkollhom maturità skedata ta' diversi snin. Huwa għalhekk meħtieġ li jiddaħħlu miżuri tranżitorji biex jiżguraw li bonds koperti diġà maħruġa fi [OP: Jekk jogħġbok daħħal id-data stipulata fit-tieni subparagrafu tal-Artikolu 32(1) ta’ din id-Direttiva] ma jkunux affettwati. 
            
            
               (37)Bħala konsegwenza tal-istabbiliment ta' qafas uniformi għall-bonds koperti, jenħtieġ li d-deskrizzjoni ta' bonds koperti fl-Artikolu 52(4) tad-Direttiva 2009/65/KE tiġi mmodifikata. Id-Direttiva 2014/59/UE tiddefinixxi bonds koperti billi tirreferi għall-Artikolu 52(4) tad-Direttiva 2009/65/KE u, peress li din id-deskrizzjoni hija mmodifikata, id-Direttiva 2014/59/UE għandha tiġi mmodifikata wkoll. Barra minn hekk, sabiex ikun evitat l-effett ta’ bonds koperti maħruġa skont l-Artikolu 52(4) tad-Direttiva 2009/65/KE qabel [OP: Jekk jogħġbok daħħal id-data stipulata fit-tieni subparagrafu tal-Artikolu 32(1) ta’ din id-Direttiva], dawn il-bonds koperti għandhom ikomplu jissemmew jew jiġu definiti bħala bonds koperti sal-maturità tagħhom. Għalhekk, jenħtieġ li d-Direttivi 2009/65/KE u 2014/59/UE jiġu emendati kif xieraq.
            
         
         
            
               (38)Skont id-Dikjarazzjoni Politika Konġunta tat-28 ta' Settembru 2011 tal-Istati Membri u l-Kummissjoni dwar id-dokumenti ta' spjegazzjoni
                  29
               , l-Istati Membri ntrabtu li, f’każijiet iġġustifikati, jakkumpanjaw in-notifika tal-miżuri ta' traspożizzjoni tagħhom b’dokument wieħed jew aktar li jispjegaw ir-relazzjoni bejn il-komponenti ta' direttiva u l-partijiet korrispondenti tal-istrumenti ta' traspożizzjoni nazzjonali. Fir-rigward ta’ din id-Direttiva, il-leġiżlatur iqis li t-trażmissjoni ta’ dawn id-dokumenti hija ġġustifikata.
            
            
               (39)Peress li l-objettivi ta' din id-Direttiva ma jistgħux jinkisbu b'mod suffiċjenti mill-Istati Membri, huwa meħtieġ li jiġi stabbilit qafas komuni għall-bonds koperti, li jiżgura li l-karatteristiċi strutturali ta’ bonds koperti madwar l-Unjoni jkunu allinjati mal-karatteristiċi tar-riskju li fuqhom hu bbażat it-trattament preferenzjali tal-Unjoni, iżda li pjuttost, minħabba l-ħtieġa li jiġu żviluppati aktar is-swieq ta’ bonds koperti madwar l-Unjoni u li jiġu appoġġjati l-investimenti transfruntiera, jistgħu jinkisbu aħjar fil-livell tal-Unjoni, l-Unjoni tista' tadotta miżuri, skont il-principju tas-sussidjarjetà kif stipulat fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit fl-istess Artikolu, din id-direttiva ma tmurx lilhinn minn dak li hu meħtieġ biex jintlaħqu dawn l-objettivi.
            
            
               (40)Il-Kontrollur Ewropew għall-Protezzjoni tad-Data ġie kkonsultat skont l-Artikolu 28(2) tar-Regolament (KE) Nru 45/2001 tal-Parlament Ewropew u tal-Kunsill
                  30
                u ta opinjoni nhar…
                  31
               , 
            
            
               ADOTTAW DIN ID-DIRETTIVA:
            
            
               TITOLU I
                  SUĠĠETT, KAMP TA’ APPLIKAZZJONI U DEFINIZZJONIJIET 
            
            
               Artikolu 1
                  Suġġett
            
            
               Din id-Direttiva tistabbilixxi r-regoli li ġejjin dwar il-protezzjoni tal-investituri li jikkonċernaw:
            
            
               (1)ir-rekwiżiti għall-ħruġ ta' bonds koperti; 
            
            
               (2)il-karatteristiċi strutturali ta’ bonds koperti;
            
            
               (3)is-superviżjoni pubblika ta’ bonds koperti;
            
            
               (4)ir-rekwiżiti ta' publikazzjoni għall-awtoritajiet kompetenti fir-rigward ta’ bonds koperti.
            
            
               Artikolu 2
                  Kamp ta' Applikazzjoni
            
            
               Id-Direttiva tapplika għal bonds koperti maħruġin minn istituzzjonijiet ta’ kreditu stabbiliti fl-Unjoni.
            
            
               Artikolu 3
                  Definizzjonijiet
            
            
               “Għall-għanijiet ta’ din id-Direttiva, għandhom japplikaw id-definizzjonijiet li ġejjin:
            
            
               (1)"bond kopert" tfisser obbligu ta' dejn maħruġ minn istituzzjoni ta’ kreditu u ggarantit minn aggregazzjoni ta’ kopertura ta' assi li għalih investituri ta' bonds koperti għandhom rikors dirett bħala kredituri ppreferuti;
            
            
               (2)"programm ta' bonds koperti" tfisser l-assi u l-obbligazzjonijiet kif imsemmija fl-Artikolu 15, kif ukoll l-attivitajiet tal-istituzzjoni ta’ kreditu relatati mal-ħruġ ta' bonds koperti taħt permess wieħed mogħti skont l-Artikolu 19; 
            
            
               (3)"aggregazzjoni ta’ kopertura" tfisser l-assi li jikkostitiwixxu l-kollateral għall-bonds koperti u li huma segregati minn assi oħra miżmuma mill-istituzzjoni ta’ kreditu li toħroġ il-bonds koperti;
            
            
               (4)“istituzzjoni ta’ kreditu” tfisser istituzzjoni ta’ kreditu kif definita fil-punt (1) tal-Artikolu 4(1) tar-Regolament (UE) Nru 575/2013;
            
            
               (5)“istituzzjoni speċjalizzata ta' kreditu ipotekarju" tfisser istituzzjoni ta' kreditu li tiffinanzja self biss permezz tal-ħruġ ta' bonds koperti, li għandha l-permess bil-liġi li twettaq self ipotekarju u self fis-settur pubbliku biss u li m'għandhiex il-permess li tieħu depożiti iżda tista' tieħu fondi oħra mill-pubbliku li jistgħu jitħallsu lura;
            
         
         
            
               (6)"aċċellerazzjoni ta' bond kopert" tfisser sitwazzjoni li fiha, l-istituzzjoni ta’ kreditu li tkun ħarġet il-bond kopert jew ir-rappreżentant tal-istituzzjoni ta’ kreditu jiddikjaraw li bond kopert ikun immedjatament dovut u pagabbli u li, fir-rigward tiegħu, il-pagamenti lill-investituri f'bonds koperti jkollhom jitħallsu lura qabel id-data oriġinali tal-maturità,
            
            
               (7)"valur tas-suq", tfisser għall-finijiet ta’ proprjetà immobbli, valur tas-suq kif definit fil-punt (76) tal-Artikolu 4(1) tar-Regolament (UE) Nr 575/2013;
            
            
               (8)"valur tas-self ipotekarju" għall-finijiet ta' proprjetà immobbli, tfisser il-valur tas-self ipotekarju kif definit fil-punt (74) tal-Artikolu 4(1) tar-Regolament (UE) Nru 575/2013;
            
            
               (9)"proprjetà residenzjali" tfisser proprjetà residenzjali kif definita fil-punt (75) tal-Artikolu 4(1) tar-Regolament (UE) Nru 575/2013;
            
            
               (10)"assi primarju" tfisser assi dominanti fl-aggregazzjoni ta’ kopertura li jiddetermina n-natura tal-aggregazzjoni ta’ kopertura;
            
            
               (11)"assi ta' sostituzzjoni" tfisser assi li jikkontribwixxi għar-rekwiżiti ta' kopertura, għajr l-assi primarji;
            
            
               (12)"sovrakollateralizzazzjoni" tfisser il-livell statutorju jew kuntrattwali ta' kollateral li jaqbeż ir-rekwiżit ta' kopertura kif stipulat fl-Artikolu 15;
            
            
               (13)"rekwiżit ta' finanzjament simetriku" tfisser regoli li jirrikjedu li l-flussi ta' flus bejn l-obbligazzjonijiet u l-assi dovuti jkunu bbilanċjati billi jiġi żgurat li l-pagamenti mill-mutwatarji jaslu qabel ma jsiru pagamenti lil investituri f'bonds koperti u li l-ammonti rċevuti mill-mutwatarji jkollhom mill-inqas l-istess valur għall-pagamenti li għandhom isiru lill-investituri f'bonds koperti;
            
            
               (14)"ħruġ nett ta' likwidità" tfisser l-obbligazzjonijiet kollha, inklużi l-pagamenti prinċipali u tal-imgħax u l-pagamenti taħt il-kuntratti tad-derivattivi tal-programm ta' bonds koperti, wara li jkun tnaqqas id-dħul derivat mill-assi fl-aggregazzjoni ta’ kopertura;
            
            
               (15)"struttura ta' maturità li tista' tiġi estiża" tfisser mekkaniżmu li jipprevedi l-possibbiltà li tiġi estiża l-maturità skedata ta’ bonds koperti għal ċertu perjodu ta' żmien u fil-każ li jseħħ skattatur speċifiku;
            
            
               (16)"superviżjoni pubblika ta’ bonds koperti" tfisser is-superviżjoni tal-programmi ta’ bonds koperti li tiżgura l-infurzar tar-rekwiżiti applikabbli għall-ħruġ ta' bonds koperti u l-konformità magħhom;
            
            
               (17)"amministratur speċjali" tfisser il-persuna jew l-entità maħtura sabiex tamministra programm ta' bonds koperti fil-każ ta' insolvenza tal-istituzzjoni ta’ kreditu li toħroġ bonds koperti taħt dak il-programm.
            
            
               TITOLU II
                  KARATTERISTIĊI STRUTTURALI TA’ BONDS KOPERTI
            
            
               Kapitolu 1
                  Rikors doppju u protezzjoni mill-falliment
            
            
               Artikolu 4
                  Rikors doppju
            
            
               1.L-Istati Membri għandhom jistabbilixxu regoli li jintitolaw lill-investituri f'bonds koperti għall-pretensjonijiet li ġejjin:
            
            
               (a)pretensjoni fuq l-istituzzjoni ta’ kreditu li toħroġ il-bonds koperti;
            
            
               (b)f'każ ta' insolvenza jew riżoluzzjoni tal-istituzzjoni ta’ kreditu li toħroġ il-bonds koperti, pretensjoni ta' prijorità fuq l-imgħax prinċipali u kull imgħax dovut mill-assi inkluż fl-aggregazzjoni ta’ kopertura;
            
            
               (c)f'każ ta' insolvenza tal-istituzzjoni ta’ kreditu li toħroġ il-bonds koperti u fil-każ li l-pretensjoni ta' prijorità, kif imsemmi fil-punt (b), ma tkunx tista' tiġi ssodisfata b'mod sħiħ, pretensjoni fuq il-proprjetà tal-insolvenza ta' dik l-istituzzjoni ta’ kreditu, li tikklassifika pari passu mal-pretensjonijiet tal-kredituri ordinarji mhux iggarantiti tal-istituzzjoni ta’ kreditu ddeterminati skont il-liġijiet nazzjonali li jirregolaw il-klassifikazzjoni fi proċeduri normali ta' insolvenza.
            
            
               2.Il-pretensjonijiet imsemmija fil-paragrafu 1 għandhom ikunu limitati għall-obbligazzjonijiet tal-ħlas sħiħ marbutin mal-bonds koperti.
            
         
         
            
               3.Għall-finijiet tal-punt (c) tal-paragrafu 1, fil-każ ta' insolvenza ta' istituzzjoni speċjalizzata ta' kreditu ipotekarju, l-Istati Membri jistgħu jistabbilixxu regoli li jagħtu lill-investuri ta’ bonds tal-kreditu pretensjoni li tikklassifika bħala superjuri għall-pretensjoni tal-kredituri ordinarji mhux iggarantiti ta' dik l-istituzzjoni speċjalizzata ta' kreditu ipotekarju ddeterminata skont il-liġijiet nazzjonali li jirregolaw il-klassifikazzjoni tal-kredituri fi proċedura ta' insolvenza normali, iżda iżgħar minn kull kreditur ippreferut ieħor.
            
            
               Artikolu 5
                  Protezzjoni mill-falliment ta’ bonds koperti
            
            
               L-Istati Membri għandhom jiżguraw li l-obbligazzjonijiet tal-ħlas marbutin mal-bonds koperti ma jkunux soġġetti għal aċċellerazzjoni awtomatika f'każ ta' insolvenza jew riżoluzzjoni tal-istituzzjoni ta’ kreditu li toħroġ il-bonds koperti.
            
            
               Kapitolu 2
                  Aggregazzjoni ta’ kopertura u kopertura
            
            
               Taqsima I
                  Assi eliġibbli
            
            
               Artikolu 6
                  Assi eliġibbli
            
            
               1.L-Istati Membri għandhom jiżguraw il-protezzjoni tal-investituri billi jirrikjedu li bonds koperti f’kull ħin ikunu kollateralizzati b’assi ta’ kwalità għolja msemmija fil-punti minn (a) sa (g) tal-Artikolu 129(1) tar-Regolament (UE) Nru 575/2013 jew b’assi ta’ kwalità għolja li jissodisfaw mill-anqas ir-rekwiżiti li ġejjin:
            
            
               (a)jew il-valur tas-suq jew inkella l-valur tas-self ipotekarju tal-assi jkun jista' jiġi ddeterminat;
            
            
               (b)self ipotekarju, tariffa, rahan jew dritt ta' titolu ieħor komparabbli fuq l-assi jkun infurzabbli;
            
            
               (c)ir-rekwiżiti legali kollha għall-istabbiliment tas-self ipotekarju, it-tariffa, ir-rahan jew il-garanzija fuq l-assi jkunu ġew issodisfati;
            
            
               (d)is-self ipotekarju, it-tariffa, ir-rahan jew garanzija oħra li tiggarantixxi l-assi jippermettu lill-istituzzjoni ta’ kreditu li toħroġ il-bonds koperti tirrealizza l-valur tal-assi mingħajr dewmien żejjed.
            
            
               Għall-finijiet tal-punt (a), l-Istati Membri għandhom jistabbilixxu regoli dwar il-valutazzjoni tal-assi.
            
            
               Għall-finijiet tal-punt (b), l-Istati Membri għandhom jistabbilixxu regoli li jiżguraw l-iffajljar u r-reġistrazzjoni fil-pront ta' self ipotekarju, tariffi, rahan jew garanzija fuq l-assi fl-aggregazzjoni ta’ kopertura.
            
            
               Għall-finijiet tal-punti (b) u (d), l-Istati Membri għandhom jiżguraw li l-istituzzjonijiet ta’ kreditu li joħorġu l-bonds koperti jivvalutaw l-eżegwibilità tal-assi qabel jinkludu dawn l-assi fl-aggregazzjoni ta’ kopertura.
            
            
               2.L-Istati Membri għandhom jiżguraw il-protezzjoni tal-investituri billi jirrikjedu li l-istituzzjonijiet ta’ kreditu li joħorġu l-bonds koperti jkollhom fis-seħħ proċeduri sabiex jimmonitorjaw li l-assi li jintużaw bħala kollateral ikunu assigurati biżżejjed kontra r-riskju ta' ħsara.
            
            
               3.Għall-finijiet tal-paragrafi 1 u 2, l-Istati Membri għandhom jirrikjedu lill-istituzzjonijiet ta’ kreditu li joħorġu l-bonds koperti jiddokumentaw l-assi li jintużaw bħala kollateral u l-politiki tagħhom tas-self rigward il-konformità tagħhom ma' dawk il-paragrafi.
            
            
               Artikolu 7
                  Assi li jinsabu barra mill-Unjoni
            
            
               1.Soġġetti għad-dispożizzjoni fil-paragrafu 2, l-Istati Membri jistgħu jippermettu lill-istituzzjonijiet ta’ kreditu li joħorġu bonds koperti li jinkludu assi li jinsabu barra mill-Unjoni fl-aggregazzjoni ta’ kopertura.
            
            
               2.Meta l-Istati Membri jippermettu l-inklużjoni msemmija fil-paragrafu 1, huma għandhom jiżguraw il-protezzjoni tal-investituri billi jivverifikaw jekk l-assi li jinsabu barra mill-Unjoni jissodisfawx ir-rekwiżiti kollha stipulati fl-Artikolu 6 u li r-realizzazzjoni ta' dawn l-assi tkun ġuridikament eżegwibbli b'mod simili għall-assi li jinsabu fl-Unjoni.
            
            
               Artikolu 8
                  Strutturi ta' bonds koperti miġbura intragrupp
            
         
         
            
               L-Istati Membri jistgħu jistabbilixxi regoli rigward l-użu, permezz ta' tranżazzjoni intragrupp, ta’ bonds koperti maħruġin minn istituzzjoni ta’ kreditu li tappartjeni għal grupp ("bonds koperti maħruġin internament") bħala kollateral għall-ħruġ estern ta' bonds koperti minn istituzzjoni ta’ kreditu oħra li “tappartjeni għall-istess grupp ("bonds koperti maħruġin esternament"). L-Istati Membri għandhom jiżguraw protezzjoni tal-investituri billi f'dawk ir-regoli jinkludu mill-inqas ir-rekwiżiti li ġejjin:
            
            
               (a)il-bonds koperti maħruġin internament, li jintużaw bħala kollateral għall-bonds koperti maħruġin esternament, jiġu rreġistrati fuq il-karta bilanċjali tal-istituzzjoni ta’ kreditu li toħroġ il-bonds koperti maħruġin esternament;
            
            
               (b)l-istituzzjoni ta' kreditu li toħroġ il-bond kopert maħruġ esternament għandha pretensjoni fuq l-istituzzjoni ta' kreditu li toħroġ il-bonds koperti maħruġin internament, li tiġi ggarantita mill-bonds koperti maħruġin internament;
            
            
               (c)il-bonds koperti maħruġin esternament jinbiegħu lil investituri f'bonds koperti barra mill-grupp; 
            
            
               (d)kemm il-bonds koperti maħruġin internament kif ukoll dawk maħruġin esternament jikkwalifikaw għall-iskala 1 tal-kwalità kreditizja, kif imsemmi fil-Parti Tlieta, it-Titolu II, il-Kapitolu 2 tar-Regolament (UE) Nru 575/2013 u jiġu kollateralizzati minn self ipotekarju residenzjali jew kummerċjali.
            
            
               Artikolu 9
                  Finanzjament konġunt
            
            
               1.Soġġett għad-dispożizzjonijiet tal-paragrafu 2, l-Istati Membri għandhom jippermettu l-użu ta' self kollateralizzat minn self ipotekarju residenzjali jew kummerċjali, tariffi, rahan jew drittijiet ta' titoli oħra komparabbli li jingħataw minn istituzzjoni ta' kreditu bħala assi fl-aggregazzjoni ta’ kopertura għall-ħruġ ta' bonds koperti minn istituzzjoni ta' kreditu oħra.
            
            
               2.L-Istati Membri għandhom jiżguraw il-protezzjoni tal-investituri billi jistabbilixxu regoli li jirregolaw it-trasferiment ta' self u self ipotekarju, tariffi, rahan jew drittijiet ta' titoli oħra komparabbli mill-istituzzjoni ta' kreditu li tkun ħarġithom lill-istituzzjoni ta' kreditu li toħroġ il-bonds koperti. Dawn ir-regoli għandhom jiżguraw li r-rekwiżiti kollha stipulati fl-Artikoli 6 u 12 jiġu ssodisfati.
            
            
               Artikolu 10
                  Kompożizzjoni tal-aggregazzjoni ta’ kopertura
            
            
               L-Istati Membri għandhom jiżguraw il-protezzjoni tal-investituri billi jipprevedu livell suffiċjenti ta' omoġeneità tal-assi fl-aggregazzjoni ta’ kopertura sabiex huma jkollhom natura simili f'termini ta' karatteristiċi strutturali, tal-ħajja tal-assi jew tal-profil tar-riskju.
            
            
               Artikolu 11
                  Kuntratti tad-derivattivi fl-aggregazzjoni ta’ kopertura 
            
            
               1.L-Istati Membri għandhom jiżguraw protezzjoni tal-investituri billi jippermettu l-inklużjoni ta' kuntratti tad-derivattivi fl-aggregazzjoni ta’ kopertura biss meta jiġu ssodisfati mill-inqas ir-rekwiżiti li ġejjin: 
            
            
               (a)il-kuntratti tad-derivattivi jkunu inklużi fl-aggregazzjoni ta’ kopertura esklussivament għal finijiet ta' hedging kontra r-riskju;
            
            
               (b)il-kuntratti tad-derivattivi jkunu ddokumentati biżżejjed;
            
            
               (c)il-kuntratti tad-derivattivi jkunu ssegregati skont l-Artikolu 12;
            
            
               (d)il-kuntratti tad-derivattivi ma jkunux jistgħu jitwaqqfu f'każ ta' insolvenza jew riżoluzzjoni tal-istituzzjoni ta' kreditu li toħroġ il-bonds koperti;
            
            
               (e)il-kuntratti tad-derivattivi jikkonformaw mar-regoli stabbiliti skont il-paragrafu 2.
            
            
               2.Sabiex tiġi żgurata konformità mar-rekwiżiti elenkati fil-paragrafu 1, l-Istati Membri għandhom jistabbilixxu regoli għal kuntratti tad-derivattivi tal-aggregazzjoni tal-koperturi li mill-inqas jinkludu:
            
            
               (a)il-kriterji ta' eliġibbiltà għall-kontropartijiet tal-hedging;
            
            
               (b)il-limiti fuq l-ammonti ta' kuntratti tad-derivattivi fl-aggregazzjoni ta’ kopertura;
            
         
         
            
               (c)id-dokumentazzjoni meħtieġa li għandha tingħata fir-rigward tal-kuntratti tad-derivattivi.
            
            
               Artikolu 12
                  Segregazzjoni tal-assi fl-aggregazzjoni ta’ kopertura
            
            
               1.L-Istati Membri għandhom jiżguraw il-protezzjoni tal-investituri billi jeħtieġu li s-segregazzjoni tal-assi fl-aggregazzjoni ta’ kopertura tikkonforma mill-inqas mar-rekwiżiti li ġejjin:
            
            
               (a)l-assi kollha fl-aggregazzjoni ta’ kopertura jkunu identifikabbli mill-istituzzjoni ta' kreditu li toħroġ il-bonds koperti;
            
            
               (b)l-assi kollha fl-aggregazzjoni ta’ kopertura jkunu soġġetti għal separazzjoni legalment vinkolanti u ġuridikament eżegwibbli mill-istituzzjoni ta' kreditu li toħroġ il-bonds koperti;
            
            
               (c)l-assi kollha fl-aggregazzjoni ta’ kopertura jkunu protetti minn kull pretensjoni ta' parti terza u ma jiffurmawx parti mill-properjetà ta' insolvenza tal-istituzzjoni ta' kreditu li toħroġ il-bonds ta' kopertura.
            
            
               Għall-finijiet tal-ewwel subparagrafu, l-assi fl-aggregazzjoni ta’ kopertura għandhom jinkludu kull kollateral irċevut f'rabta mal-pożizzjonijiet tal-kuntratti tad-derivattivi.
            
            
               2.Is-segregazzjoni tal-assi fl-aggregazzjoni ta’ kopertura msemmija fil-paragrafu 1 għandhom japplikaw ukoll fil-każ ta' insolvenza jew riżoluzzjoni tal-istituzzjoni ta' kreditu li toħroġ il-bonds koperti.
            
            
               Artikolu 13
                  Monitor tal-aggregazzjoni ta’ kopertura 
            
            
               1.L-Istati Membri jistgħu jirrikjedu li l-istituzzjonijiet ta' kreditu li joħorġu l-bonds koperti jaħtru monitor tal-aggregazzjoni ta’ kopertura sabiex jitwettaq monitoraġġ kontinwu tal-aggregazzjoni ta’ kopertura fir-rigward tar-rekwiżiti stipulati fl-Artikoli minn 6 sa 12 u l-Artikoli minn 14 sa 17.
            
            
               2.Meta l-Istati Membri jużaw l-għażla prevista fil-paragrafu 1, huma għandhom jistabbilixxu regoli mill-inqas dwar l-aspetti li ġejjin:
            
            
               (a)il-ħatra u t-tkeċċija tal-monitor tal-aggregazzjoni ta’ kopertura;
            
            
               (b)kull kriterju ta' eliġibbiltà għall-monitor tal-aggregazzjoni ta’ kopertura;
            
            
               (c)ir-rwol u d-dmirijiet tal-monitor tal-aggregazzjoni ta’ kopertura, inkluż fil-każ ta' insolvenza jew riżoluzzjoni tal-istituzzjoni ta' kreditu li toħroġ il-bonds koperti;
            
            
               (d)l-obbligu li jsir rapport lill-awtorità kompetenti maħtura skont l-Artikolu 18(2);
            
            
               (e)id-dritt ta' aċċess għal informazzjoni meħtieġa għat-twettiq tad-dmirijiet tal-monitor tal-aggregazzjoni ta’ kopertura.
            
            
               3.Il-monitor tal-aggregazzjoni ta’ kopertura għandu jkun separat u indipendenti mill-istituzzjoni ta' kreditu li toħroġ il-bonds koperti u mill-awditur ta' dik l-istituzzjoni ta' kreditu.
            
            
               4.Meta l-Istati Membri jużaw l-għażla prevista fil-paragrafu 1, huma għandhom jinnotifikaw lill-EBA.
            
            
               Artikolu 14
                  Informazzjoni dwar l-investitur
            
            
               1.L-Istati Membri għandhom jiżguraw li l-istituzzjoni ta' kreditu li toħroġ il-bonds koperti tipprovdi informazzjoni dwar il-programmi ta’ bonds koperti li tkun biżżejjed dettaljata sabiex tippermetti lill-investituri jivvalutaw il-profil u r-riskji ta' dak il-programm u jwettqu d-diliġenza dovuta tagħhom.
            
         
         
            
               2.Għall-finijiet tal-paragrafu 1, l-Istati Membri għandhom jiżguraw li l-informazzjoni tingħata lill-investituri mill-inqas fuq bażi trimestrali u tinkludi l-informazzjoni minima dwar il-portafoll li ġejja:
            
            
               (a)il-valur tal-aggregazzjoni ta’ kopertura u l-bonds koperti pendenti;
            
            
               (b)id-distribuzzjoni ġeografika u t-tip ta' assi fl-aggregazzjoni ta’ kopertura, id-daqs tas-self tagħhom u l-metodu ta' evalwazzjoni;
            
            
               (c)id-dettalji dwar ir-riskji relatati mar-rati tal-imgħax, il-munita, il-kreditu, is-suq u l-likwidità;
            
            
               (d)l-istruttura tal-maturità tal-assi fil-aggregazzjoni ta’ kopertura u ta’ bonds koperti;
            
            
               (e)il-livelli ta' sovrakollateralizzazzjoni ta' kopertura, kuntrattwali u volontarja meħtieġa;
            
            
               (f)il-perċentwal ta' self li jkun ilu li skada aktar minn disgħin jum.
            
            
               L-Istati Membri għandhom jiżguraw li l-informazzjoni tingħata lill-investituri fuq bażi aggregata. L-Istati Membri jistgħu jirrikjedu li l-informazzjoni tingħata fuq bażi ta' self b'self. 
            
            
               3.L-Istati Membri għandhom jiżguraw il-protezzjoni tal-investituri billi jirrikjedu lill-istituzzjonijiet ta' kreditu li joħorġu l-bonds koperti jippubblikaw l-informazzjoni li tkun disponibbli għall-investituri fuq is-sit web tagħhom, skont il-paragrafi 1 u 2.
            
            
               Taqsima II
                  Rekwiżiti ta’ kopertura u ta’ likwidità 
            
            
               Artikolu 15
                  Rekwiżiti għal kopertura 
            
            
               1.L-Istati Membri għandhom jiżguraw il-protezzjoni tal-investituri billi jirrikjedu li l-programmi ta’ bonds koperti jikkonformaw il-ħin kollu mill-inqas mar-rekwiżiti ta' kopertura li ġejjin:
            
            
               (a)l-obbligazzjonijiet kollha ta’ bonds koperti, inklużi l-obbligazzjonijiet għall-pagament tal-imgħax prinċipali u kull imgħax dovut ta’ bonds koperti pendenti u l-kostijiet relatati mal-manutenzjoni u mal-amministrazzjoni ta' programm ta' bonds koperti, ikunu koperti mill-assi fl-aggregazzjoni ta’ kopertura;
            
            
               (b)il-kalkolu tal-livell ta' kopertura meħtieġ jiżgura li l-ammont nominali totali tal-assi kollha fl-aggregazzjoni ta’ kopertura jkollhom mill-inqas l-istess valur bħall-ammont nominali totali ta’ bonds koperti pendenti ("prinċipju nominali");
            
            
               (c)l-assi li ġejjin fl-aggregazzjoni ta’ kopertura jikkontribwixxu għar-rekwiżit ta' kopertura:
            
            
               (i)assi primarji;
            
            
               (ii)assi ta' sostituzzjoni;
            
            
               (iii)assi likwidi miżmuma skont l-Artikolu 16;
            
            
               (iv)kuntratti tad-derivattivi miżmuma skont l-Artikolu 11;
            
            
               (v)sovrakollateralizzazzjoni statutorja;
            
         
         
            
               (d)f'każ li inadempjenza titqies li tkun seħħet skont l-Artikolu 178 tar-Regolament (UE) Nru 575/2013, il-pretensjonijiet mhux kollateralizzati ma jikkontribwixxux għall-aggregazzjoni ta’ kopertura.
            
            
               Għall-finijiet tal-punt (b) tal-ewwel subparagrafu, l-Istati Membri jistgħu jippermettu prinċipji oħra ta' kalkolu sakemm dawn ma jirriżultawx f'livell ta' kopertura aktar baxx minn dak ikkalkolat taħt il-prinċipju nominali.
            
            
               2.L-Istati Membri għandhom jiżguraw li l-kalkolu ta’ kopertura u l-kalkolu tal-obbligazzjonijiet ikunu bbażati fuq l-istess metodoloġija.
            
            
               Artikolu 16
                  Rekwiżiti għal riżervi ta' likwidità tal-aggregazzjoni ta’ kopertura
            
            
               1.L-Istati Membri għandhom jiżguraw protezzjoni tal-investituri billi jirrikjedu li l-aggregazzjoni ta’ kopertura tinkludi dejjem riżervi ta' likwidità magħmula mill-assi likwidi disponibbli sabiex jiġi kopert il-ħruġ nett tal-likwidità tal-programm ta' bonds koperti. 
            
            
               2.Ir-riżervi ta’ likwidità tal-aggregazzjoni ta’ kopertura għandhom ikopru l-ħruġ nett tal-likwidità għal 180 jum kalendarju.
            
            
               3.L-Istati Membri għandhom jiżguraw li r-riżervi ta’ likwidità tal-aggregazzjoni ta’ kopertura msemmija fil-paragrafu 1 jkunu jikkonsistu mit-tipi ta' assi li ġejjin:
            
            
               (a)assi li jikkwalifikaw bħala assi ta' livell 1, livell 2A u livell 2B skont l-Artikoli 10, 11 u 12 tar-Regolament ta' Delega (UE) 2015/61, ivvalutati skont l-Artikolu 9 ta' dan ir-Regolament ta' Delega u segregati skont l-Artikolu 13 ta' din id-Direttiva;
            
            
               (b)skoperturi għall-istituzzjonijiet ta' kreditu li jikkwalifikaw għall-iskala 1 tal-kwalità kreditizja, skont l-Artikolu 129(1)(c) tar-Regolament (UE) Nru 575/2013.
            
            
               Għall-finijiet tal-punt (b) tal-ewwel subparagrafu, l-Istati Membri għandhom jiżguraw li l-pretensjonijiet mhux kollateralizzati minn skoperturi inadempjenti skont l-Artikolu 178 tar-Regolament (UE) Nru 575/2013 ma jistgħux jikkontribwixxu għar-riżervi ta' likwiditià tal-aggregazzjoni ta’ kopertura.
            
            
               4.Fejn l-istituzzjoni ta' kreditu li toħroġ il-bonds koperti tkun soġġetta għal rekwiżiti ta' likwidità stabbiliti f’atti oħra tad-dritt tal-Unjoni, l-Istati Membri jistgħu jiddeċiedu li r-regoli nazzjonali li jittrasponu l-paragrafi 1, 2 u 3 ma japplikawx matul il-perjodu previst f'dawk l-atti tad-dritt tal-Unjoni.
            
            
               5.L-Istati Membri jistgħu jippermettu li l-kalkolu tal-kapital għal strutturi ta' maturità li jistgħu jiġu estiżi jkun ibbażat fuq id-data tal-maturità finali tal-bond kopert.
            
            
               6.L-Istati Membri għandhom jiżguraw li r-rekwiżiti stipulati fil-paragrafu 1 ma japplikawx għal bonds koperti li jkunu soġġetti għal rekwiżiti ta' finanzjament simetriku.
            
            
               Artikolu 17
                  Kundizzjonijiet għal strutturi ta' maturità li jistgħu jiġu estiżi
            
            
               1.L-Istati Membri jistgħu jippermettu l-ħruġ ta' bonds koperti bi strutturi ta' maturità li jistgħu jiġu estiżi meta l-protezzjoni tal-investituri tkun żgurata mill-inqas b'dan li ġej:
            
            
               (a)l-iskattaturi tal-estensjoni tal-maturità jkunu speċifikati fil-kuntratt jew fl-istatut;
            
            
               (b)l-estensjoni tal-maturità ma tiġix skattata fid-diskrezzjoni tal-istituzzjoni ta' kreditu li toħroġ il-bonds koperti;
            
            
               (c)l-informazzjoni li tingħata lill-investitur dwar l-istruttura tal-maturità tkun biżżejjed sabiex huma jkunu jistgħu jiddeterminaw ir-riskju tal-bond kopert, u tinkludi deskrizzjoni dettaljata ta':
            
            
               (i)l-iskattatur tal-estensjonijiet tal-maturità;
            
            
               (ii)il-konsegwenzi għall-estensjonijiet tal-maturità fil-każ ta' insolvenza jew riżoluzzjoni tal-istituzzjoni ta' kreditu li toħroġ il-bonds koperti;
            
         
         
            
               (iii)ir-rwol tal-awtorità kompetenti maħtura skont l-Artikolu 18(2) u tal-amministratur speċjali fir-rigward tal-estensjoni tal-maturità, fejn ikun rilevanti;
            
            
               (d)id-data finali tal-maturità tal-bond kopert tkun tista' tiġi ddeterminata f'kull mument;
            
            
               (e)l-estensjoni tal-maturità ma taffettwax il-klassifikazzjoni tal-investituri f'bonds koperti;
            
            
               (f)l-estensjoni tal-maturità ma tibdilx il-karatteristiċi strutturali ta’ bonds koperti li jirrigwardaw ir-rikors doppju, kif imsemmi fl-Artikolu 4, u l-protezzjoni mill-falliment, kif imsemmi fl-Artikolu 5.
            
            
               2.L-Istati Membri li jippermettu l-ħruġ ta' bonds koperti bi strutturi ta' maturità li jistgħu jiġu estiżi għandhom jinnotifikaw lill-EBA dwar id-deċiżjoni tagħhom.
            
            
               TITOLU III
                  SUPERVIŻJONI PUBBLIKA TA' BONDS KOPERTI
            
            
               Artikolu 18
                  Superviżjoni pubblika ta’ bonds koperti
            
            
               1.L-Istati Membri għandhom jiżguraw il-protezzjoni tal-investituri billi jipprevedu li l-ħruġ ta’ bonds koperti jkun suġġett għal superviżjoni pubblika ta’ bonds koperti.
            
            
               2.Għall-finijiet tas-superviżjoni pubblika ta’ bonds koperti msemmija fil-paragrafu 1, l-Istati Membri għandhom jaħtru awtorità kompetenti waħda jew aktar. Huma għandhom jinfurmaw lill-Kummissjoni u lill-EBA dwar dawn l-awtoritajiet maħtura u għandhom jindikaw kull diviżjoni tal-funzjonijiet u tad-dmirijiet.
            
            
               3.L-Istati Membri għandhom jiżguraw li l-awtoritajiet kompetenti maħtura skont il-paragrafu 2 jimmonitorjaw il-ħruġ ta’ bonds koperti sabiex jivvalutaw il-konformità mar-rekwiżiti stabbiliti fid-dispożizzjonijiet nazzjonali li jittrasponu din id-Direttiva.
            
            
               4.L-Istati Membri għandhom jiżguraw li l-istituzzjonijiet ta' kreditu li joħorġu l-bonds koperti jirreġistraw it-tranżazzjonijiet kollha tagħhom relatati mal-programm ta' bonds koperti u jkollhom fis-seħħ sistemi u proċessi ta' dokumentazzjoni adegwati u xierqa.
            
            
               5.L-Istati Membri għandhom ikomplu jiżguraw li jkun hemm fis-seħħ miżuri xierqa sabiex jippermettu lill-awtoritajiet kompetenti maħtura skont il-paragrafu 2 jiksbu l-informazzjoni meħtieġa sabiex jivvalutaw il-konformità mar-rekwiżiti stabbiliti fid-dispożizzjonijiet nazzjonali li jittrasponu din id-Direttiva, jinvestigaw ksur possibbli ta' dawn ir-rekwiżiti, u jimponu penali amministrattivi u miżuri ta' rimedju skont id-dispożizzjonijiet nazzjonali li jittrasponu l-Artikolu 23. 
            
            
               6.L-Istati Membri għandhom jiżguraw li l-awtoritajiet kompetenti maħtura skont il-paragrafu 2 ikollhom il-kompetenza, ir-riżorsi, il-kapaċità operattiva, is-setgħat u l-indipendenza meħtieġa sabiex iwettqu l-funzjonijiet relatati mas-superviżjoni pubblika ta’ bonds koperti.
            
            
               Artikolu 19
                  Permess għal programmi ta’ bonds koperti 
            
            
               1.L-Istati Membri għandhom jiżguraw il-protezzjoni tal-investituri billi jirrikjedu permess biex jinkiseb programm ta' bonds koperti qabel jinħarġu l-bonds koperti taħt dan il-programm. L-Istati Membri għandhom jagħtu lill-awtoritajiet kompetenti maħtura skont l-Artikolu 18(2) is-setgħa li jagħtu dawn il-permessi.
            
            
               2.L-Istati Membri għandhom jistabbilixxu r-rekwiżiti għall-permess imsemmi fil-paragrafu 1, inklużi mill-inqas dawn li ġejjin:
            
            
               (a)programm adegwat ta' operazzjonijiet li jistabbilixxi l-ħruġ ta’ bonds koperti;
            
            
               (b)politiki, proċessi u metodoloġiji adegwati mmirati lejn il-protezzjoni tal-investituri għall-approvazzjoni, l-emendar, it-tiġdid u r-rifinanzjament ta' self inkluż fl-aggregazzjoni ta’ kopertura;
            
            
               (c)maniġment u persunal iddedikati għall-programm ta' bonds koperti li jkollhom kwalifiki u għarfien adegwat dwar il-ħruġ ta’ bonds koperti u l-amministrazzjoni tal-programm ta' bonds koperti;
            
            
               (d)stabbiliment amministrattiv tal-aggregazzjoni ta’ kopertura li jissodisfa r-rekwiżiti applikabbli stabbiliti fid-dispożizzjonijiet nazzjonali li jittrasponu din id-Direttiva.
            
         
         
            
               Artikolu 20
                  Superviżjoni pubblika ta’ bonds koperti f'każ ta' insolvenza jew riżoluzzjoni
            
            
               1.L-awtoritajiet kompetenti maħtura skont l-Artikolu 18(2) għandhom jikkooperaw mal-awtorità ta' riżoluzzjoni f'każ ta' riżoluzzjoni ta' istituzzjoni ta' kreditu li toħroġ il-bonds koperti, sabiex jiżguraw li d-drittijiet u l-interessi tal-investituri f'bonds koperti jiġu ppreżervati, inkluż, mill-inqas, billi jivverifikaw il-ġestjoni kontinwa tal-programm ta' bonds koperti matul il-perjodu tal-proċess ta' riżoluzzjoni.
            
            
               2.L-Istati Membri jistgħu jipprevedu l-ħatra ta' amministratur speċjali f'każ ta' insolvenza ta' istituzzjoni ta' kreditu li toħroġ il-bonds koperti, sabiex jiżguraw li d-drittijiet u l-interessi tal-investituri f'bonds koperti jiġu ppreżervati, inkluż, mill-inqas, billi jivverifikaw il-ġestjoni kontinwa tal-programm ta' bonds koperti matul il-perjodu tal-proċess ta' insolvenza.
            
            
               Meta l-Istati Membri jużaw din l-għażla, huma għandhom jirrikjedu li l-awtoritjiet kompetenti maħtura skont l-Artikolu 18(2) jiġu kkonsultati rigward il-ħatra u t-tkeċċija tal-amministratur speċjali.
            
            
               3.Fejn l-Istati Membri jipprevedu l-ħatra ta' amministratur speċjali skont il-paragrafu 2, huma għandhom jadottaw regoli li jistabbilixxu l-kompiti u r-responsabbiltajiet ta' dan l-amministratur speċjali, mill-inqas fir-rigward ta':
            
            
               (a)it-tneħħija tal-obbligazzjonijiet marbutin mal-bonds koperti;
            
            
               (b)il-ġestjoni u r-realizzazzjoni tal-assi fl-aggregazzjoni ta’ kopertura, inkluż it-trasferiment tagħhom flimkien ma' obbligazzjonijiet ta’ bonds koperti għal istituzzjoni ta' kreditu oħra li toħroġ il-bonds koperti;
            
            
               (c)it-twettiq ta' tranżazzjonijiet legali meħtieġa għall-amministrazzjoni xierqa tal-aggregazzjoni ta’ kopertura, għall-monitoraġġ kontinwu ta’ kopertura tal-obbligazzjonijiet marbutin mal-bonds koperti, biex jingħata bidu għall-proċedimenti sabiex jiġu rkuprati l-assi fl-aggregazzjoni ta’ kopertura u biex dawk l-assi li jifdal wara li jiġu ssodisfati l-obbligazzjonijiet kollha ta’ bonds koperti jiġu ttrasferiti għall-proprjetà tal-insolvenza tal-istituzzjoni ta' kreditu li ħarġet il-bonds koperti. 
            
            
               4.L-Istati Membri għandhom jiżguraw il-koordinazzjoni u l-iskambju ta' informazzjoni għall-finijiet tal-proċess ta' insolvenza jew riżoluzzjoni bejn l-awtoritajiet kompetenti maħtura skont l-Artikolu 18(2), l-amministratur speċjali, fejn tali amministratur ikun ġie maħtur, u l-awtorità ta' riżoluzzjoni.
            
            
               Artikolu 21
                  Rapportar lill-awtoritajiet kompetenti
            
            
               1.L-Istati Membri għandhom jiżguraw il-protezzjoni tal-investituri billi jirrikjedu lill-istituzzjonijiet ta' kreditu li joħorġu l-bonds koperti jirrapportaw l-informazzjoni stipulata fil-paragrafu 2 dwar il-programmi ta’ bonds koperti lill-awtoritajiet kompetenti maħtura skont l-Artikolu 18(2). Ir-rappurtar għandu jkun fuq bażi regolari u meta jintalab. L-Istati Membri għandhom jistabbilixxu regoli dwar il-frekwenza tar-rapportar fuq bażi regolari.
            
            
               2.L-obbligi tar-rapportar stabbiliti skont il-paragrafu 1 għandhom jirrikjedu li l-informazzjoni tingħata mill-inqas dwar ir-rekwiżiti li ġejjin tal-programm ta' bonds koperti:
            
            
               (a)rikors doppju skont l-Artikolu 4;
            
            
               (b)protezzjoni mill-falliment tal-bond kopert skont l-Artikolu 5;
            
            
               (c)l-eliġibbiltà tar-rekwiżiti tal-assi u tal-aggregazzjoni ta’ kopertura skont l-Artikoli minn 6 sa 11;
            
            
               (d)is-segregazzjoni tal-assi fl-aggregazzjoni ta’ kopertura skont l-Artikolu 12;
            
            
               (e)il-funzjonament tal-monitor tal-aggregazzjoni ta’ kopertura skont l-Artikolu 13;
            
            
               (f)ir-rekwiżiti tal-informazzjoni dwar l-investituri skont l-Artikolu 14;
            
            
               (g)ir-rekwiżiti ta' kopertura skont l-Artikolu 15;
            
            
               (h)ir-riżervi ta’ likwidità tal-aggregazzjoni ta’ kopertura skont l-Artikolu 16;
            
         
         
            
               (i)il-kundizzjonijiet għal strutturi ta' maturità li jistgħu jiġu estiżi skont l-Artikolu 17.
            
            
               3.L-Istati Membri għandhom jipprevedu regoli dwar ir-rapportar dwar ir-rekwiżiti stipulati fil-paragrafu 2 mill-istituzzjonijiet ta' kreditu li joħorġu l-bonds koperti lill-awtorità kompetenti maħtura skont l-Artikolu 18(2) f'każ ta' insolvenza jew ta’ riżoluzzjoni ta' istituzzjoni ta' kreditu li toħroġ il-bonds koperti.
            
            
               Artikolu 22
                  Setgħat tal-awtoritajiet kompetenti għall-finijiet tas-superviżjoni pubblika ta’ bonds koperti
            
            
               1.L-Istati Membri għandhom jiżguraw il-protezzjoni tal-investituri billi jagħtu lill-awtoritajiet kompetenti nominati skont l-Artikolu 18(2) is-setgħat kollha ta’ superviżjoni, ta’ investigazzjoni u ta’ sanzjonar li huma meħtieġa biex jitwettaq il-kompitu tas-superviżjoni pubblika ta’ bonds koperti.
            
            
               2.Is-setgħat imsemmija fil-paragrafu 1 għandhom jinkludu dawn li ġejjin:
            
            
               (a)is-setgħa li jingħataw jew jiġu mċaħħda l-permessi skont l-Artikolu 19;
            
            
               (b)is-setgħa li l-programm ta' bonds koperti jiġi rieżaminat b'mod regolari sabiex tiġi vvalutata l-konformità ma' din id-Direttiva;
            
            
               (c)is-setgħa li jitwettqu verifiki fuq il-post u mhux fuq il-post;
            
            
               (d)is-setgħa li jiġu imposti sanzjonijiet jew penali amministrattivi u miżuri ta' rimedju skont id-dispożizzjonijiet nazzjonali li jittrasponu l-Artikolu 23;
            
            
               (e)is-setgħa li jiġu adotatti u implimentati linji gwida superviżorji relatati mal-ħruġ ta’ bonds koperti.
            
            
               Artikolu 23
                  Penali amministrattivi u miżuri ta’ rimedju
            
            
               1.L-Istati Membri għandhom jistabbilixxu regoli li jistabbilixxu penali amministrattivi u miżuri ta’ rimedju xierqa li mill-inqas japplikaw fis-sitwazzjonijiet li ġejjin:
            
            
               (a)istituzzjoni ta' kreditu tkun kisbet permess li toħroġ bonds koperti permezz ta' dikjarazzjonijiet foloz jew mezzi irregolari oħra;
            
            
               (b)istituzzjoni ta' kreditu ma tkunx għadha tissodisfa l-kundizzjonijiet li taħthom ingħata l-permess;
            
            
               (c)istituzzjoni ta' kreditu toħroġ bonds koperti mingħajr ma tikseb il-permess skont id-dispożizzjonijiet li jittrasponu l-Artikolu 19;
            
            
               (d)istituzzjoni ta' kreditu li toħroġ il-bonds koperti tonqos milli tissodisfa r-rekwiżiti stabbiliti fid-dispożizzjonijiet li jittrasponu l-Artikolu 4;
            
            
               (e)istituzzjoni ta' kreditu li toħroġ il-bonds koperti toħroġ bonds koperti li ma jikkonformawx mar-rekwiżiti stabbiliti fid-dispożizzjonijiet li jittrasponu l-Artikolu 5;
            
            
               (f)istituzzjoni ta' kreditu li toħroġ il-bonds koperti toħroġ bonds koperti mhux kollateralizzati skont id-dispożizzjonijiet li jittrasponu l-Artikolu 6;
            
            
               (g)istituzzjoni ta' kreditu li toħroġ il-bonds koperti toħroġ bonds koperti kollateralizzati minn assi li jinsabu barra mill-Unjoni fi ksur tar-rekwiżiti stabbiliti fid-dispożizzjonijiet li jittrasponu l-Artikolu 7;
            
            
               (h)istituzzjoni ta' kreditu li toħroġ il-bonds koperti toħroġ bonds koperti kollateralizzati minn assi li jinsabu barra mill-Unjoni bi ksur tar-rekwiżiti stabbiliti fid-dispożizzjonijiet li jittrasponu l-Artikolu 8;
            
         
         
            
               (i)istituzzjoni ta' kreditu li toħroġ il-bonds koperti tonqos milli tissodisfa l-kundizzjonijiet għal finanzjament konġunt stabbiliti fid-dispożizzjonijiet li jittrasponu l-Artikolu 9;
            
            
               (j)istituzzjoni ta' kreditu li toħroġ il-bonds koperti tonqos milli tissodisfa r-rekwiżiti tal-kompożizzjoni tal-aggregazzjoni ta’ kopertura stabbiliti fid-dispożizzjonijiet li jittrasponu l-Artikolu 10;
            
            
               (k)istituzzjoni ta' kreditu li toħroġ il-bonds koperti tinkludi kuntratti tad-derivattivi fl-aggregazzjoni ta’ kopertura għal skopijiet differenti minn dawk ta' hedging jew tonqos milli tissodisfa r-rekwiżiti stabbiliti fid-dispożizzjonijiet li jittrasponu l-Artikolu 11;
            
            
               (l)istituzzjoni ta' kreditu li toħroġ il-bonds koperti tonqos milli tissodisfa r-rekwiżiti tas-segregazzjoni tal-assi fl-aggregazzjoni ta’ kopertura skont id-dispożizzjonijiet li jittrasponu l-Artikolu 12;
            
            
               (m)istituzzjoni ta' kreditu li toħroġ il-bonds koperti tonqos milli tirrapporta informazzjoni jew tipprovdi informazzjoni mhux kompluta jew mhux preċiża bi ksur tad-dispożizzjonijiet li jittrasponu l-Artikolu 14;
            
            
               (n)istituzzjoni ta' kreditu li toħroġ il-bonds koperti b'mod ripetut jew persistenti tonqos milli żżomm riżervi ta’ likwidità tal-aggregazzjoni ta’ kopertura bi ksur tad-dispożizzjonijiet li jittrasponu l-Artikolu 16;
            
            
               (o)istituzzjoni ta' kreditu li toħroġ il-bonds koperti tonqos milli tissodisfa l-kundizzjonijiet għal strutturi ta' maturità li jistgħu jiġu estiżi li huma stabbiliti fid-dispożizzjonijiet li jittrasponu l-Artikolu 17;
            
            
               (p)istituzzjoni ta' kreditu li toħroġ bonds koperti tonqos milli tirrapporta informazzjoni jew tipprovdi informazzjoni mhux kompluta jew mhux preċiża dwar l-obbligazzjonijiet bi ksur tad-dispożizzjonijiet li jittrasponu l-punti minn (a) sa (i) tal-Artikolu 21(2).
            
            
               2.Il-penali jew il-miżuri msemmija fil-paragrafu 1 għandhom ikunu effettivi, proporzjonati u dissważivi u, tal-inqas, għandhom jinkludu dawn li ġejjin:
            
            
               (a)irtirar ta' permess biex jinħarġu bonds koperti;
            
            
               (b)dikjarazzjoni pubblika, li tindika l-identità tal-persuna fiżika jew ġuridika u n-natura tal-ksur skont l-Artikolu 24;
            
            
               (c)ordni li titlob lill-persuna fiżika jew ġuridika biex tieqaf minn din l-imġiba u ma tirrepetihiex;
            
            
               (d)penali pekunarji ammistrattivi.
            
            
               3.L-Istati Membri għandhom jiżguraw ukoll li l-penali amministrattivi u l-miżuri ta’ rimedju jiġu implimentati b’mod effettiv.
            
            
               4.L-Istati Membri għandhom jiżguraw li meta jiddeterminaw it-tip ta' penali amministrattivi jew miżuri ta' rimedju oħra u l-ammont ta' dawn il-penali pekunarji amminstrattivi, l-awtoritajiet kompetenti jqisu ċ-ċirkostanzi kollha li ġejjin, fejn ikun rilevanti:
            
            
               (a)il-gravità u d-durata tal-ksur;
            
            
               (b)il-grad ta’ responsabbiltà tal-persuna fiżika jew ġuridika responsabbli għall-ksur;
            
            
               (c)is-saħħa finanzjarja tal-persuna fiżika jew ġuridika responsabbli għall-ksur, inkluż b'referenza għall-fatturat totali ta' persuna ġuridika jew l-introjtu annwali ta' persuna fiżika;
            
            
               (d)l-importanza tal-profitti miksuba jew it-telf evitat minħabba l-ksur mill-persuna fiżika jew ġuridika responsabbli għall-ksur, sa fejn ikunu jistgħu jiġu ddeterminati;
            
            
               (e)it-telf ikkawżat lil partijiet terzi mill-ksur, sa fejn dan it-telf ikun jista' jiġi ddeterminat;
            
         
         
            
               (f)il-livell ta’ kooperazzjoni mill-persuna fiżika jew ġuridika responsabbli għall-ksur mal-awtorità kompetenti;
            
            
               (g)il-ksur preċedenti mill-persuna fiżika jew ġuridika responsabbli għall-ksur;
            
            
               (h)kull konsegwenza sistemika reali jew potenzjali tal-ksur.
            
            
               5.Meta d-dispożizzjonijiet imsemmija fil-paragrafu 1 japplikaw għall-persuni ġuridiċi, l-Istati Membri għandhom jiżguraw ukoll li l-awtoritajiet kompetenti maħtura skont l-Artikolu 18(2) japplikaw il-penali amministrattivi u l-miżuri ta' rimedju stipulati fil-paragrafu 2 ta' dan l-Artikolu għal membri tal-korp maniġerjali, u għal individwi oħrajn li huma responsabbli għall-ksur skont il-liġi nazzjonali.
            
            
               6.L-Istati Membri għandhom jiżguraw li l-awtoritajiet kompetenti maħtura skont l-Artikolu 18(2), qabel ma jieħdu deċiżjoni li timponi penali amministrattivi jew miżuri ta' rimedju kif stipulat fil-paragrafu 2, jagħtu lill-persuna fiżika jew ġuridika kkonċernata l-opportunità li ssemma' leħinha.
            
            
               7.L-Istati Membri għandhom jiżguraw li kull deċiżjoni li timponi sanzjonijiet amministrattivi jew miżuri ta’ rimedju kif stipulat fil-paragrafu 2 tkun motivata kif xieraq u tkun soġġetta għad-dritt ta’ appell.
            
            
               Artikolu 24
                  Pubblikazzjoni tas-sanzjonijiet amministrattivi u l-miżuri ta’ rimedju
            
            
               1.L-Istati Membri għandhom jiżguraw li d-dispożizzjonijiet li jittrasponu din id-Direttiva jinkludu regoli li jirrikjedu li s-sanzjonijiet amministrattivi u l-miżuri ta' rimedju jiġu ppubblikati mingħajr dewmien żejjed fuq is-sit web uffiċjali tal-awtoritajiet kompetenti maħtura skont l-Artikolu 18(2).
            
            
               2.Ir-regoli adottati skont il-paragrafu 1 għandhom mill-inqas jirrikjedu l-pubblikazzjoni ta' kull deċiżjoni li minnha ma jista' jsir l-ebda appell u li tiġi imposta għall-ksur tad-dispożizzjonijiet li jittrasponu din id-Direttiva.
            
            
               3.L-Istati Membri għandhom jiżguraw li din il-pubblikazzjoni tinkludi informazzjoni dwar it-tip u -natura tal-ksur u l-identità tal-persuna fiżika jew ġuridika li fuqha tiġi imposta l-penali. Huma għandhom ikomplu jiżguraw li din l-informazzjoni tiġi ppubblikata mingħajr dewmien żejjed wara li din il-persuna tiġi infurmata dwar dawn il-penali u tkun soġġetta għall-paragrafu 4.
            
            
               4.Meta l-Istati Membri jippermettu l-pubblikazzjoni ta’ penali li dwarhom ikun hemm appell, l-awtoritajiet kompetenti maħtura skont l-Artikolu 18(2) għandhom, mingħajr dewmien żejjed, jippubblikaw ukoll fuq is-sit web uffiċjali tagħhom, informazzjoni dwar l-istatus tal-appell u l-eżitu tiegħu.
            
            
               5.L-Istati Membri għandhom jiżguraw li l-awtoritajiet kompetenti maħtura skont l-Artikolu 18(2) jippubblikaw il-penali fuq bażi anonima u b'mod li jikkonforma mal-liġi nazzjonali, f’kull waħda miċ-ċirkostanzi li ġejjin:
            
            
               (a)meta l-penali tkun ġiet imposta fuq persuna fiżika u l-pubblikazzjoni tad-data personali tinstab li tkun sproporzjonata;
            
            
               (b)meta l-pubblikazzjoni tipperikola l-istabbiltà tas-swieq finanzjarji jew investigazzjoni kriminali li tkun għadha għaddejja;
            
            
               (c)meta l-pubblikazzjoni tikkawża, sa fejn dan ikun jista' jiġi ddeterminat, dannu sproporzjonat lill-istituzzjonijiet jew lill-persuni fiżiċi involuti.
            
            
               6.Fil-każ ta’ deċiżjoni ta’ pubblikazzjoni ta’ sanzjoni jew ta’ miżura fuq bażi anonima, l-Istati Membri jistgħu jippermettu li l-pubblikazzjoni tad-data rilevanti tista’ tiġi posposta.
            
            
               7.L-Istati Membri għandhom jiżguraw li kull deċiżjoni finali mill-qorti li tħassar deċiżjoni li timponi sanzjoni amministrattiva jew miżura ta' rimedju tiġi ppubblikata wkoll.
            
            
               8.L-Istati Membri għandhom jiżguraw li kull pubblikazzjoni msemmija fil-paragrafi minn 2 sa 6 tibqa’ fuq is-sit web uffiċjali tal-awtorità kompetenti maħtura skont l-Artikolu 18(2) għal tal-anqas ħames snin wara li tiġi ppubblikata. Data personali li tinsab fil-pubblikazzjoni għandha tinżamm biss fuq is-sit web uffiċjali għall-perjodu li huwa meħtieġ u f’konformità mar-regoli applikabbli dwar il-protezzjoni tad-data personali.
            
            
               9.L-awtoritajiet kompetenti maħtura skont l-Artikolu 18(2) għandhom jinfurmaw lill-EBA dwar kull sanzjoni amministrattiva u miżura ta' rimedju imposta, inkluż, fejn ikun xieraq, kull appell b’rabta magħha u l-eżitu ta’ dan. L-Istati Membri għandhom jiżguraw li l-awtoritajiet kompetenti jirċievu informazzjoni u d-dettalji tas-sentenza finali b’rabta ma’ kull sanzjoni kriminali imposta li huma għandhom jippreżentaw ukoll lill-EBA.
            
            
               10.L-EBA għandha żżomm bażi ta' data ċentrali tas-sanzjonijiet amministrattivi u tal-miżuri ta' rimedju li ġew ikkomunikati lilha. Il-bażi ta' dejta għandha tkun aċċessibbli biss lill-awtoritajiet kompetenti u għandha tiġi aġġornata fuq il-bażi tal-informazzjoni pprovduta mill-awtoritajiet kompetenti skont il-paragrafu 9.
            
         
         
            
               Artikolu 25
                  Obbligi ta' kooperazzjoni
            
            
               1.L-Istati Membri għandhom jiżguraw li l-awtoritajiet kompetenti maħtura skont l-Artikolu 18(2) jikkooperaw mill-qrib mal-awtorità kompetenti li twettaq is-superviżjoni ġenerali tal-istituzzjonijiet ta' kreditu skont id-dritt tal-Unjoni rilevanti applikabbli għal dawn l-istituzzjonijiet.
            
            
               2.L-Istati Membri għandhom ikomplu jiżguraw li l-awtoritajiet kompetenti maħtura skont l-Artikolu 18(2) jikkooperaw mill-qrib ma' xulxin. Dik il-kooperazzjoni għandha tinkludi li dawn l-awtoritajiet jagħtu lil xulxin kull informazzjoni li tkun rilevanti għall-eżerċitar tal-kompiti ta' superviżjoni tal-awtoritajiet l-oħra skont id-dispożizzjonijiet nazzjonali li jittrasponu din id-Direttiva.
            
            
               3.Għall-finijiet tat-tieni sentenza tal-paragrafu 2, l-Istati Membri għandhom jiżguraw li l-awtoritajiet kompetenti maħtura skont l-Artikolu 18(2) jwettqu dan li ġej:
            
            
               (a)jikkomunikaw l-informazzjoni rilevanti kollha wara talba minn tali awtorità kompetenti oħra;
            
            
               (b)fuq inizjattiva tagħhom stess jikkomunikaw kull informazzjoni essenzjali lil awtoritajiet kompetenti oħra fi Stati Membri oħra.
            
            
               4.L-Istati Membri għandhom jiżguraw ukoll li l-awtoritajiet kompetenti msemmija fil-paragrafu 1 jikkooperaw mal-EBA għall-finijiet ta' din id-Direttiva.
            
            
               5.Għall-finijiet ta' dan l-Artikolu, l-informazzjoni għandha titqies bħala essenzjali jekk tkun tista' tinfluwenza b'mod materjali l-valutazzjoni tal-ħruġ ta’ bonds koperti fi Stat Membru ieħor.
            
            
               Artikolu 26
                  Rekwiżiti ta' żvelar
            
            
               1.L-Istati Membri għandhom jiżguraw li l-informazzjoni li ġejja tiġi ppubblikata mill-awtoritajiet kompetenti maħtura skont l-Artikolu 18(2) fuq is-sit web uffiċjali tagħhom:
            
            
               (a)it-testi tal-liġijiet nazzjonali, ir-regolamenti, ir-regoli amministrattivi u l-gwida ġenerali tagħhom adottati fir-rigward tal-ħruġ ta’ bonds koperti;
            
            
               (b)il-lista ta' istituzzjonijiet ta' kreditu li għandhom il-permess joħorġu bonds koperti;
            
            
               (c)il-lista ta' bonds koperti li għandhom il-permess jużaw it-tikketta Bonds Koperti Ewropej.
            
            
               2.L-informazzjoni ppubblikata skont il-paragrafu 1 għandha tkun suffiċjenti biex ikun jista’ jsir paragun sodisfaċenti rigward l-approċċi adottati mill-awtoritajiet kompetenti tal-Istati Membri differenti. Din l-informazzjoni għandha tiġi aġġornata biex tikkunsidra kull bidla.
            
            
               3.Għall-finijiet tal-punti (b) u (c) tal-paragrafu 1, l-awtoritajiet kompetenti maħtura skont l-Artikolu 18(2) għandhom, fuq bażi annwali, jinnotifikaw lill-EBA dwar il-listi ta' istituzzjonijiet ta' kreditu u bonds koperti. 
            
            
               TITOLU IV
                  Tikkettar 
            
            
               Artikolu 27
                  Tikkettar
            
            
               L-Istati Membri għandhom jippermettu lill-istituzzjonjiet finanzjarji jużaw it-tikketta Bonds Koperti Ewropej fir-rigward ta’ bonds koperti li jissodisfaw ir-rekwiżiti stabbiliti fid-dispożizzjonijiet li jittrasponu din id-Direttiva.
            
            
               TITOLU V
                  EMENDI GĦAL DIRETTIVI OĦRA
            
            
               Artikolu 28
                  Emenda għad-Direttiva 2009/65/KE
            
         
         
            
               L-Artikolu 52(4) tad-Direttiva 2009/65/KE huwa emendat kif ġej: 
            
            
               (1)
                     l-ewwel sottoparagrafu jinbidel b'dan li ġej:
            
            
               L-Istati Membri jistgħu jgħollu l-limitu ta’ 5 % stabbilit fl-ewwel subparagrafu tal-paragrafu 1 għal massimu ta’ 25 % għal bonds inħarġu qabel [OP: daħħal id-data stipulata fit-tieni subparagrafu tal-Artikolu 32(1) ta' din id-Direttiva + jum wieħed (1)] u ssodisfaw ir-rekwiżiti stipulati f'dan il-paragrafu, fil-verżjoni applikabbli fid-data tal-ħruġ tagħhom, jew meta l-bonds jaqgħu taħt id-definizzjoni ta' bonds koperti skont il-punt (1) tal-Artikolu 3 tad-Direttiva (UE) 20XX/XX tal-Parlament Ewropew u tal-Kunsill*.
            
            
               ____________________________
            
            
               *
                     [OP: Daħħal ir-referenza għad-Direttiva (UE) …/… tal-Parlament Ewropew u tal-Kunsill ta' … dwar il-ħruġ ta’ bonds koperti u s-superviżjoni pubblika ta’ bonds koperti u li temenda d-Direttiva 2009/65/KE u d-Direttiva 2014/59/UE (ĠU C […], […], p. […])].";
            
            
               (2)
                     it-tielet subparagrafu qed jiħassar.
            
            
               Artikolu 29
                  Emenda għad-Direttiva 2014/59/UE
            
            
               Fl-Artikolu 2(1) tad-Deċiżjoni 2014/59/UE, il-punt 96 qed jinbidel b’dan li ġej:
            
            
               "(96)
                     “bond kopert” tfisser strument kif imsemmi fl-Artikolu 52(4) tad-Direttiva 2009/65/KE tal-Parlament Ewropew u tal-Kunsill*, fil-verżjoni applikabbli fid-data tal-ħruġ tagħha, u maħruġa qabel [OP: daħħal id-data stipulata fit-tieni subparagrafu tal-Artikolu 32(1) ta’ din id-Direttiva + jum wieħed (1)] jew bond kopert kif definit fil-punt (1) tal-Artikolu 3 tad-Direttiva (UE) 20XX/XX tal-Parlament Ewropew u tal-Kunsill**;
            
            
               __________________________________
            
            
               *
                     Id-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS) (ĠU L 302, 17.11.2009, p. 32).
            
            
               **
                     [OP: Daħħal ir-referenza għad-Direttiva (UE) …/… tal-Parlament Ewropew u tal-Kunsill ta' … dwar il-ħruġ ta’ bonds koperti u s-superviżjoni pubblika ta’ bonds koperti u li temenda d-Direttiva 2009/65/KE u d-Direttiva 2014/59/UE (ĠU C […], […], p. […])].".
            
            
               TITOLU VI
                  DISPOŻIZZJONIJIET FINALI
            
            
               Artikolu 30
                  Miżuri ta’ tranżizzjoni
            
            
               L-Istati Membri għandhom jiżguraw li bonds koperti maħruġa qabel XX [OP: daħħal id-data stipulata fit-tieni subparagrafu tal-Artikolu 32(1) ta' din id-Direttiva + jum wieħed (1)"] u li jikkonformaw mar-rekwiżiti stipulati fl-Artikolu 52(4) tad-Direttiva 2009/65/KE, fil-verżjoni applikabbli fid-data tal-ħruġ tagħhom, ma jkunux soġġetti għar-rekwiżiti stipulati fl-Artikoli minn 5 sa 12 u l-Artikoli 15, 16, 17 u 19 ta' din id-Direttiva, iżda jistgħu jkomplu jissemmew bħala bonds koperti skont din id-Direttiva sal-maturità tagħhom.
            
            
            
               Artikolu 31
                  Rieżami u rapporti
            
            
               1.Sa XX [OP: daħħal id-data stipulata fit-tieni subparagrafu tal-Artikolu 32(1) ta' din id-Direttiva + tliet (3) snin], il-Kummissjoni, f'kooperazzjoni mill-qrib mal-EBA, għandha tippreżenta rapport lill-Parlament Ewropew u lill-Kunsill dwar jekk reġim ta' ekwivalenza jistax jiġi introdott għal istituzzjonijiet ta' kreditu ta' pajjiżi terzi li joħorġu l-bonds koperti u għal investituri f’bonds koperti, filwaqt li jitqiesu l-iżviluppi internazzjonali fil-qasam ta’ bonds koperti, b'mod partikolari l-iżvilupp tal-oqfsa leġiżlattivi fil-pajjiżi terzi. 
            
            
               2.Sa XX [OP: daħħal id-data stipulata fit-tieni subparagrafu tal-Artikolu 32(1) ta' din id-Direttiva + tliet (3) snin], il-Kummissjoni, f'kooperazzjoni mill-qrib mal-EBA, għandha tippreżenta rapport lill-Parlament Ewropew u lill-Kunsill dwar l-implimentazzjoni ta' din id-Direttiva fir-rigward tal-livell tal-protezzjoni tal-investituri u l-iżviluppi li jirrigwardaw il-ħruġ ta’ bonds koperti fl-Unjoni, inklużi:
            
            
               (a)l-iżviluppi li jirrigwardaw in-numru ta' permessi għall-ħruġ ta' bonds koperti;
            
         
         
            
               (b)l-iżviluppi li jirrigwardaw in-numru ta' bonds koperti maħruġin f'konformità mad-dispożizzjonijiet li jittrasponu din id-Direttiva u mal-Artikolu 129 tar-Regolament (UE) Nru 575/2013;
            
            
               (c)l-iżviluppi li jirrigwardaw l-assi li jikkollateralizzaw il-ħruġ ta' bonds koperti; 
            
            
               (d)l-iżviluppi li jirrigwardaw il-livell ta' sovrakollateralizzazzjoni;
            
            
               (e)l-investimenti transfruntiera fil-bonds koperti, inkluż investiment intern jew estern minn u għal pajjiżi terzi;
            
            
               (f)l-iżviluppi li jirrigwardaw il-ħruġ ta' bonds koperti bi strutturi ta' maturità li jistgħu jiġu estiżi
            
            
               3.Għall-finijiet tal-paragrafu 2 minn XX [OP: daħħal id-data stipulata fit-tieni subparagrafu tal-Artikolu 32(1) ta' din id-Direttiva + sentejn (2)], l-Istati Membri għandhom jibagħtu informazzjoni dwar il-punti minn (a) sa (f) lill-Kummissjoni.
            
            
               Artikolu 32
            
            
               Traspożizzjoni
            
            
               1.L-Istati Membri għandhom jadottaw u jippubblikaw,sa mhux aktar tard minn [għandha tiddaħħal – dħul fis-seħħ + sena (1)]  il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva. Huma għandhom jikkomunikaw minnufih lill-Kummissjoni t-testi ta' dawk id-dispożizzjonijiet.
            
            
               Huma għandhom japplikaw dawn id-dispożizzjonijiet minn [għandha tiddaħħal – l-istess bħall-ewwel subparagrafu + jum wieħed (1)].
            
            
               Meta l-Istati Membri jadottaw dawn id-dispożizzjonijiet, dawn għandu jkollhom referenza għal din id-Direttiva jew ikunu akkumpanjati mit-tali referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tal-liġi nazzjonali li jadottaw fil-qasam kopert minn din id-Direttiva.
            
            
               Artikolu 33
            
            
               Dħul fis-seħħ
            
            
               Din id-Direttiva għandha tidħol fis-seħħ fl-għoxrin jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 34
            
            
               Destinatarji
            
            
               Din id-Direttiva hija indirizzata lill-Istati Membri.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
            
         
         
            
               
                  Il-President
                        Il-President 
               
            
         
         
            
                  
                     (1)
                  
                        COM(2017) 650.
               
               
                  
                     (2)
                  
                        Il-Kummissjoni Ewropea (2017). “L-Istat tal-Unjoni 2017: Ittra ta' Intenzjoni lill-President Antonio Tajani u lill-Prim Ministru Jüri Ratas".
               
               
                  
                     (3)
                  
                        COM(2017) 292.
               
               
                  
                     (4)
                  
                        Id-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS) (ĠU L 302, 17.11.2009, p. 32).
               
               
                  
                     (5)
                  
                        “Report on EU covered bond frameworks and capital treatment” (Rapport tal-EBA dwar l-oqfsa tal-bonds koperti u t-trattament tal-kapital), EBA (2014);
                        
                     “Report on covered bonds — recommendations on harmonisation of covered bond frameworks in the EU” (Rapport dwar il-bonds koperti — rakkomandazzjonijiet dwar l-armonizzazzjoni tal-oqsfa tal-bonds koperti fl-UE), EBA (2016).
               
               
                  
                     (6)
                  
                        Rakkomandazzjoni tal-20 ta’ Diċembru 2012 dwar il-finanzjament ta’ istituzzjonijiet ta’ kreditu, il-Bord Ewropew dwar ir-Riskju Sistemiku (BERS/2012/2) (2013/C 119/01).
               
               
                  
                     (7)
                  
                        Ir-riżultati tal-konsultazzjoni pubblika jistgħu jinstabu hawn: 
                  http://ec.europa.eu/finance/consultations/2015/covered-bonds/index_en.htm
                   
               
               
                  
                     (8)
                  
                        Riżoluzzjoni tal-4 ta’ Lulju 2017 dwar ir-rapport “Towards a pan-European covered bonds framework” (Lejn qafas tal-bonds koperti pan-Ewropew) (2017/2005(INI)).
               
               
                  
                     (9)
                  
                        "Report on EU covered bond frameworks and capital treatment" (Rapport dwar l-oqfsa ta' bonds koperti u t-trattament tal-kapital), EBA (2014).
               
               
                  
                     (10)
                  
                        Rakkomandazzjoni tal-20 ta’ Diċembru 2012 dwar il-finanzjament ta’ istituzzjonijiet ta’ kreditu, il-Bord Ewropew dwar ir-Riskju Sistemiku (BERS/2012/2) (2013/C 119/01).
               
               
                  
                     (11)
                  
                        Sejħa lill-EBA għal parir dwar ir-rekwiżiti ta’ kapital tal-bonds koperti, ref. Ares(2013) 3780921 (20.12.2013).
               
               
                  
                     (12)
                  
                        Covered bonds in the European Union: harmonisation of legal frameworks and market behaviours (Bonds koperti fl-Unjoni Ewropea: armonizzazzjoni tal-oqfsa legali u l-imġiba fis-suq), ICF (2017).
               
               
                  
                     (13)
                  
                        Basel III: finalising post-crisis reforms (Basel III: il-finalizzazzjoni tar-riformi ta’ wara l-kriżi), Kumitat ta’ Basel dwar is-Superviżjoni Bankarja (7.12.2017).
               
               
                  
                     (14)
                  
                        SWD(2018) 51 u SWD(2018) 50.
               
               
                  
                     (15)
                  
                        Id-Direttiva 2014/59/UE tal-Parlament Ewropew u tal-Kunsill tal-15 ta' Mejju 2014 li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU L 173, 12.6.2014, p. 190).
               
               
                  
                     (16)
                  
                        Ir-Regolament ta' Delega tal-Kummissjoni (UE) 2015/61 tal-10 ta' Ottubru 2014 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward ir-rekwiżit ta' kopertura tal-likwidità għall-Istituzzjonijiet ta' Kreditu (ĠU L 11, 17.1.2015, p. 1).
               
               
                  
                     (17)
                  
                        ĠU C , , p. .
               
               
                  
                     (18)
                  
                        ĠU C , , p. .
               
               
                  
                     (19)
                  
                        Id-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS) (ĠU L 302, 17.11.2009, p. 32).
               
               
                  
                     (20)
                  
                        Ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012, (ĠU L 176, 27.6.2013, p. 1).
               
               
                  
                     (21)
                  
                        Ir-Regolament ta’ Delega tal-Kummissjoni (UE) 2015/61 tal-10 ta' Ottubru 2014 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward ir-rekwiżit ta’ kopertura tal-likwidità għall-Istituzzjonijiet ta' Kreditu (ĠU L 11, 17.1.2015, p. 1).
               
               
                  
                     (22)
                  
                        Ir-Regolament ta' Delega tal-Kummissjoni (UE) Nru 2015/35 tal-10 ta' Ottubru 2014 li jissupplimenta d-Direttiva 2009/138/UE tal-Parlament Ewropew u tal-Kunsill dwar il-bidu u l-eżerċizzju tan-negozju tal-Assigurazzjoni u r-Riassigurazzjoni (Solvibbiltà II) (ĠU L 12, 17.1.2015, p. 1).
               
               
                  
                     (23)
                  
                        Id-Direttiva 2014/59/UE tal-Parlament Ewropew u tal-Kunsill tal-15 ta' Mejju 2014 li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU L 173, 12.6.2014, p. 190).
               
               
                  
                     (24)
                  
                        Ir-Rakkomandazzjoni tal-Bord Ewropew dwar ir-Riskju Sistemiku tal-20 ta' Diċembru 2012 dwar il-finanzjament ta' istituzzjonijiet ta' kreditu (BERS/2012/2) (2013/C 119/01).
               
               
                  
                     (25)
                  
                        "EBA report on EU covered bond frameworks and capital treatment" (Rapport tal-EBA dwar l-oqfsa tal-UE ta' bonds koperti u t-trattament tal-kapital) (2014).
               
               
                  
                     (26)
                  
                        “Report on covered bonds - Recommendations on harmonisation of covered bond frameworks in the EU” (Rapport dwar il-bonds koperti - Rakkomandazzjonijiet dwar l-armonizzazzjoni tal-oqsfa ta’ bonds koperti fl-UE) (2016), EBA-Op-2016-23.
               
               
                  
                     (27)
                  
                        Rapport tal-Kummissjoni lill-Parlament Ewropew u lill-Kunsill dwar l-Artikolu 503 tar-Regolament (UE) Nru 575/2013 Rekwiżit ta’ kapital għal bonds koperti (COM/2015/0509 final).
               
               
                  
                     (28)
                  
                        Id-Direttiva 2003/71/KE tal-Parlament Ewropew u tal-Kunsill tal-4 ta’ Novembru 2003 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ u li temenda d-Direttiva 2001/34/KE (ĠU L 345, 31.12.2003, p. 64).
               
               
                  
                     (29)
                  
                        ĠU C 369, 17.12.2011, p. 14.
               
               
                  
                     (30)
                  
                        Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dik id-data (ĠU L 8, 12.1.2001, p. 1).
               
               
                  
                     (31)
                  
                        [ĠU C (…).]